
Αθήνα, σήμερα στις 6 Νοεμβρίου 2026, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-11-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΒ΄ συνεδριάσεώς του, της Πέμπτης 5 Νοεμβρίου 2026, σε ό,τι αφορά την ψήφιση στο σύνολο του σχεδίου νόμου: «Ενίσχυση εποπτείας των υπό διαχείριση απαιτήσεων από δάνεια και πιστώσεις - Προστασία συνεπών οφειλετών - Φορολογική μεταχείριση και εποπτεία κρυπτοστοιχείων - Λογιστική μεταρρύθμιση της Γενικής Κυβέρνησης - Ενίσχυση των συλλογικών επενδύσεων και της κεφαλαιαγοράς καθώς και της διαχείρισης κινδύνων και της εποπτείας του χρηματοπιστωτικού συστήματος - Ενσωμάτωση των Οδηγιών (ΕΕ) 2024/1619, (ΕΕ) 2024/2994, (ΕΕ) 2024/927, (ΕΕ) 2023/2864, (ΕΕ) 2024/2811 και (ΕΕ) 2024/1640 - Διατάξεις αρμοδιότητας της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους - Συνταξιοδοτική ρύθμιση και λοιπές διατάξεις».)
Παρακαλείται ο κύριος Γραμματέας να ανακοινώσει τις αναφορές προς το Σώμα. 
(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κεφαλογιάννη, Βουλευτή Ηρακλείου, τα ακόλουθα: 
Η Βουλευτής Δωδεκανήσου της Κοινοβουλευτικής Ομάδας Νέα Δημοκρατία κ. Τσαμπίκα (Μίκα) Ιατρίδη κατέθεσε αναφορά προς τον Υπουργό Ναυτιλίας και Νησιωτικής Πολιτικής, με την οποία ο Δήμος Ηρωικής Νήσου Κάσου με επιστολή του διατυπώνει πρόταση για τη βελτίωση των ακτοπλοϊκών συνδέσεων της Κάσου με τον Πειραιά, την Κάρπαθο, την Κρήτη και τη Ρόδο, τη διασφάλιση της εξυπηρέτησης καθ’ όλη τη διάρκεια του έτους, καθώς και τα χαρακτηριστικά των πλοίων. 
Η Βουλευτής Κυκλάδων της Κοινοβουλευτικής Ομάδας Νέα Δημοκρατία κ. Αικατερίνη Μονογυιού κατέθεσε αναφορά προς τον Υπουργό Ναυτιλίας και Νησιωτικής Πολιτικής, με την οποία η Ένωση Ξενοδόχων Σαντορίνης με επιστολή της εκφράζει την έντονη αντίδραση της τοπικής κοινωνίας για τον τρέχοντα σχεδιασμό των χειμερινών ακτοπλοϊκών δρομολογίων στις Κυκλάδες. 
Ο Βουλευτής Πέλλας της Κοινοβουλευτικής Ομάδας Νέα Δημοκρατία κ. Γεώργιος Καρασμάνης κατέθεσε αναφορά προς τους Υπουργούς Εθνικής Οικονομίας και Οικονομικών και Αγροτικής Ανάπτυξης και Τροφίμων, με την οποία η Ομοσπονδία Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης, με επιστολή της ζητά την παράταση της ημερομηνίας υποβολής δηλώσεων ΟΣΔΕ έως τις 31 Δεκεμβρίου 2026.
Οι Βουλευτές της Κοινοβουλευτικής Ομάδας ΠΑΣΟΚ-Κίνημα Αλλαγής Βοιωτίας κ. Γεώργιος Μουλκιώτης και Εύβοιας κ. Αικατερίνη Καζάνη κατέθεσαν αναφορά προς τους Υπουργούς Προστασίας του Πολίτη και Κοινωνικής Συνοχής και Οικογένειας, με την οποία η Ένωση Αστυνομικών Υπαλλήλων Αθηνών με έγγραφό της καταγγέλλει ότι αιτήματα ετήσιας απόσπασης διαζευγμένων αστυνομικών για λόγους επιμέλειας τέκνων παραμένουν σε εκκρεμότητα πάνω από δέκα μήνες, χωρίς να έχουν εισαχθεί στο αρμόδιο Συμβούλιο και χωρίς να έχει δοθεί καμία απάντηση στους ενδιαφερόμενους. 
Ο Βουλευτής Δράμας της Κοινοβουλευτικής Ομάδας ΠΑΣΟΚ-Κίνημα Αλλαγής κ. Αναστάσιος (Τάσος) Νικολαΐδης κατέθεσε αναφορά προς τον Υπουργό Εθνικής Οικονομίας και Οικονομικών, με την οποία η Ομοσπονδία Επαγγελματιών, Βιοτεχνών και Εμπόρων του Νομού Δράμας με επιστολή της επισημαίνει την αναγκαιότητα της στήριξης των επαγγελματιών και των μικρομεσαίων επιχειρήσεων του Νομού.
Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Α΄ Θεσσαλονίκης κ. Ιωάννης Δελής και Β΄ Θεσσαλονίκης κ. Λεωνίδας Στολτίδης της Κοινοβουλευτικής Ομάδας Κομμουνιστικό Κόμμα Ελλάδας κατέθεσαν αναφορά προς τον Υπουργό Υγείας, με την οποία η Ένωση Νοσοκομειακών Ιατρών Πέλλας εκφράζει την έντονη διαμαρτυρία της σχετικά με τις αναγκαστικές μετακινήσεις ιατρικού προσωπικού και την υποστελέχωση των περιφερειακών νοσοκομείων. 
Η Βουλευτής Β΄ Πειραιώς της Κοινοβουλευτικής Ομάδας Ελληνική Λύση κ. Σοφία-Χάιδω Ασημακοπούλου κατέθεσε αναφορά προς τους Υπουργούς Υγείας, Εσωτερικών και Ναυτιλίας και Νησιωτικής Πολιτικής, με την οποία ο Πρόεδρος της Πανελλήνιας Ένωσης Πληρωμάτων Ιδιωτικών και Επαγγελματικών Θαλαμηγών με επιστολή του καταθέτει πρόταση για την ενίσχυση της πρόληψης και της άμεσης αντιμετώπισης περιστατικών στις παραλίες. 
Ο Βουλευτής Α΄ Θεσσαλονίκης Κοινοβουλευτικής Ομάδας ΣΥΡΙΖΑ -Προοδευτική Συμμαχία κ. Ιωάννης Αμανατίδης κατέθεσε αναφορά προς την Υπουργό Παιδείας, Θρησκευμάτων και Αθλητισμού, με την οποία ο Σύλλογος Γονέων και Κηδεμόνων του Καλλιτεχνικού Σχολείου Κερατσινίου Δραπετσώνας με επιστολή του διαμαρτύρεται για τις σοβαρές ελλείψεις σε εκπαιδευτικό προσωπικό, που δυσχεραίνουν την ομαλή λειτουργία του σχολείου και ζητά την άμεση κάλυψη των κενών θέσεων. 
Ο Βουλευτής Αχαΐας της Κοινοβουλευτικής Ομάδας «Νίκη» κ. Σπυρίδων Τσιρώνης κατέθεσε αναφορά προς τον Υπουργό Εθνικής Άμυνας, με την οποία η Ένωση Στρατιωτικών Περιφερειακής Ενότητας Νήσων Περιφερειακής Αττικής με έγγραφό της αναδεικνύει την κρίσιμη κατάσταση, στην οποία έχει περιέλθει το Πολεμικό Ναυτικό λόγω των συνεχιζόμενων και αθρόων παραιτήσεων στελεχών, καθώς και της σοβαρής υποστελέχωσης των μονάδων του.
Ο ανεξάρτητος Βουλευτής Β΄ Θεσσαλονίκης κ. Σωκράτης Φάμελλος κατέθεσε αναφορά προς την Υπουργό Παιδείας, Θρησκευμάτων και Αθλητισμού, με την οποία ομάδα εκπαιδευτικών Μουσικών Σχολείων από όλη τη χώρα με επιστολή της ζητά την άμεση αντιμετώπιση των χρόνιων προβλημάτων που παρουσιάζει το ισχύον σύστημα μεταθέσεών τους με νομοθετική ρύθμιση που θα προβλέπει σύστημα μοριοδότησης προσόντων και θα διαμορφώσει μια διαφανή και προβλέψιμη διαδικασία, όπως είχε δεσμευτεί παλαιότερα, αλλά και πρόσφατα η πολιτική ηγεσία του Υπουργείου.)







ΠΡΟΕΔΡΕΥΩΝ (Αθανάσιος Μπούρας): Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 9 Νοεμβρίου 2026. 
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 171/26-10-2026 επίκαιρη ερώτηση του Βουλευτή Δράμας της Κοινοβουλευτικής Ομάδας Νέα Δημοκρατία κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων με θέμα: «Επείγουσα ανάγκη για διερεύνηση και δυνατότητα διόρθωσης κωδικών λαθών στην ΕΑΕ 2025 των παραγωγών της Περιφερειακής Ενότητας Δράμας».
2. Η με αριθμό 179/29-10-2026 επίκαιρη ερώτηση του Βουλευτή Ροδόπης της Κοινοβουλευτικής Ομάδας ΠΑΣΟΚ-Κίνημα Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων με θέμα: «Η καθυστέρηση στην παρέμβαση μείωσης του αποτυπώματος άνθρακα στερεί από τους παραγωγούς την ενίσχυση για το 2026».
3. Η με αριθμό 174/27-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας Κομμουνιστικό Κόμμα Ελλάδας κ.  Παρασκευής (Βιβής) Δάγκα προς τον Υπουργό Εσωτερικών με θέμα: «Για την ανάγκη λήψης μέτρων στους Δήμους της χώρας σχετικά με την εκρηκτική κατάσταση που διαμορφώνεται με τα οικονομικά τους». 
4. Η με αριθμό 186/30-10-2026 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας ΣΥΡΙΖΑ-Προοδευτική Συμμαχία κ. Χρήστου Γιαννούλη προς τον Υπουργό Υγείας με θέμα: «Μη αδειοδοτημένο Ογκολογικό Τμήμα λειτουργούσε σε ιδιωτική κλινική στη Θεσσαλονίκη». 
5. Η με αριθμό 175/27-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας Ελληνική Λύση – Κυριάκος Βελόπουλος κ. Μαρίας Αθανασίου προς την Υπουργό Εργασίας και Κοινωνικής Ασφάλισης με θέμα: «Πλημμελής διαχείριση από τον "e-ΕΦΚΑ" περίπτωσης βαριά ανάπηρης κυρίας». 
6. Η με αριθμό 201/2-11-2026 επίκαιρη ερώτηση του Βουλευτή Λαρίσης της Κοινοβουλευτικής Ομάδας Νίκη κ. Γεωργίου Ρούντα προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών». 
7. Η με αριθμό 204/2-11-2026 επίκαιρη ερώτηση της Βουλευτού Α΄ Αθηνών της Κοινοβουλευτικής Ομάδας Πλεύση Ελευθερίας κ. Έλλης Ρούσσου  προς τον Υπουργό Εθνικής Οικονομίας και Οικονομικών με θέμα: «Άμεση προστασία της πρώτης κατοικίας και αυστηρές κυρώσεις, έως την ανάκληση άδειας λειτουργίας για servicers που παραβιάζουν τα δικαιώματα των δανειοληπτών και μέχρι την πλήρη κατάργησή τους». 
8. Η με αριθμό 172/26-10-2026 επίκαιρη ερώτηση του Ανεξάρτητου Βουλευτή Αχαΐας κ. Ανδρέα Παναγιωτόπουλου προς τον Υπουργό Υποδομών και Μεταφορών με θέμα: «Πότε επιτέλους θα επαναλειτουργήσει ο Οδοντωτός;». 
9. Η με αριθμό 173/27-10-2026 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Εκτός ελέγχου οι τιμές ρεύματος και η κερδοσκοπία των καρτέλ ρεύματος με ευθύνη της Κυβέρνησης». 
10. Η με αριθμό 177/27-10-2026 επίκαιρη ερώτηση της Ανεξάρτητης Βουλευτού Βοιωτίας κυρίας Παναγιούς (Γιώτας) Πούλου προς τον Υπουργό Περιβάλλοντος και Ενέργειας με θέμα: «Data Centre 430 MW στη θέση «Αμπέλια» Ορχομενού Βοιωτίας έλλειψη εθνικού πλαισίου χωροθέτησης υποδομών ψηφιακής κυριαρχίας και Τεχνητής Νοημοσύνης». 
11. Η με αριθμό 183/29-10-2026 επίκαιρη ερώτηση του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Εθνικής Οικονομίας και Οικονομικών με θέμα: «Νέα δικαίωση της Παρασκευής Τυχεροπούλου - Θα αποκατασταθεί πλήρως και θα διερευνηθούν οι ευθύνες για την υπηρεσιακή της δίωξη;». 
12. Η με αριθμό 188/30-10-2026 επίκαιρη ερώτηση της Ανεξάρτητης Βουλευτού Αχαΐας κ. Αθανασίας (Σίας) Αναγνωστοπούλου προς τον Υπουργό Προστασίας του Πολίτη με θέμα: «Αστυνομική καταστολή της αντιφασιστικής κινητοποίησης - Πολιτική διευκόλυνση της εκδήλωσης Κασιδιάρη». 
13. Η με αριθμό 194/2-11-2026 επίκαιρη ερώτηση του Ανεξάρτητου Βουλευτή Μεσσηνίας κ. Αλεξάνδρου (Αλέξη) Χαρίτση προς τον Υπουργό Εθνικής Οικονομίας και Οικονομικών με θέμα: «Η ΑΑΔΕ αφαιρεί αρμοδιότητες από τις ΔΟΥ της περιφέρειας. Υποβαθμίζεται η ΔΟΥ Καλαμάτας». 
14. Η με αριθμό 202/2-11-2026 επίκαιρη ερώτηση της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων με θέμα: «Ατέλειωτος ο Γολγοθάς για τους αγρότες του Λιβαδερού και πολλών άλλων περιοχών της Περιφερειακής Ενότητας Κοζάνης η υποβολή δηλώσεων στον Ο.Σ.Δ.Ε. Κίνδυνος απώλειας ενισχύσεων λίγο πριν από τη λήξη της προθεσμίας».
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 180/29-10-2026 επίκαιρη ερώτηση του Βουλευτή Χίου της Κοινοβουλευτικής Ομάδας ΠΑΣΟΚ-Κίνημα Αλλαγής κ. Σταύρου Μιχαηλίδη προς τον Υπουργό Υγείας με θέμα: «Στον «αέρα» η υγειονομική ασφάλεια Χίου - Ψαρών - Οινουσών». 
2. Η με αριθμό 196/2-11-2026 επίκαιρη ερώτηση του Βουλευτή Ηρακλείου της Κοινοβουλευτικής Ομάδας Κομμουνιστικό Κόμμα Ελλάδας κ. Εμμανουήλ Συντυχάκη προς την Υπουργό Κοινωνικής Συνοχής και Οικογένειας με θέμα: «Για την άμεση στελέχωση και την ασφαλή λειτουργία όλων των δομών του Κέντρου Κοινωνικής Πρόνοιας Περιφέρειας Κρήτης». 
3. Η με αριθμό 205/2-11-2026 επίκαιρη ερώτηση της Προέδρου της Κοινοβουλευτικής Ομάδας Πλεύση Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Η επίθεση των αστυνομικών δυνάμεων στην αντιφασιστική πορεία και διαδήλωση στη Θεσσαλονίκη στις 28 Οκτωβρίου του 2026 και η παρασχεθείσα κάλυψη στην συγκέντρωση Κασιδιάρη». 
4. Η με αριθμό 182/29-10-2026 επίκαιρη ερώτηση του Βουλευτή Δράμας της Κοινοβουλευτικής Ομάδας ΠΑΣΟΚ-Κίνημα Αλλαγής κ. Αναστασίου (Τάσου) Νικολαΐδη προς τον Υπουργό Εθνικής Άμυνας με θέμα: «Έντονη ανησυχία στην κοινωνία της Δράμας για το ενδεχόμενο κλεισίματος ή μεταστάθμευσης του 518 Μηχανοποιημένου Τάγματος Πεζικού και μεταστάθμευσης της 165 Μοίρας Πολλαπλών Εκτοξευτών Πυραύλων (ΜΠΕΠ)». 
5. Η με αριθμό 198/2-11-2026 επίκαιρη ερώτηση του Βουλευτή Α΄ Πειραιώς της Κοινοβουλευτικής Ομάδας Κομμουνιστικό Κόμμα Ελλάδας κ. Νικολάου Αμπατιέλου προς την Υπουργό Εργασίας και Κοινωνικής Ασφάλισης με θέμα: «Για σοβαρό εργοδοτικό έγκλημα στο διυλιστήριο της Motor Oil». 
6. Η με αριθμό 193/1-11-2026 επίκαιρη ερώτηση του Βουλευτή Χαλκιδικής της Κοινοβουλευτικής Ομάδας ΠΑΣΟΚ-Κίνημα Αλλαγής κ. Απόστολου Πάνα προς τον Υπουργό Αγροτικής Ανάπτυξης και Τροφίμων με θέμα: «Άμεση ανάγκη οικονομικής στήριξης των παραγωγών επιτραπέζιων και οινοποιήσιμων σταφυλιών μέσω de minimis και ευρωπαϊκών πόρων». 
7. Η με αριθμό 199/2-11-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας Κομμουνιστικό Κόμμα Ελλάδας κ.  Αφροδίτης Κτενά προς τον Υπουργό Ναυτιλίας και Νησιωτικής Πολιτικής με θέμα: «Να σταματήσουν οι σχεδιασμοί για την παράδοση ακόμα και παράκτιων θαλάσσιων εκτάσεων σε επιχειρηματικά συμφέροντα για τη δημιουργία πλωτών ναυδέτων για τουριστική χρήση». 
8. Η με αριθμό 200/2-11-2026 επίκαιρη ερώτηση του Βουλευτή Μαγνησίας της Κοινοβουλευτικής Ομάδας Κομμουνιστικό Κόμμα Ελλάδας κ. Βασίλειου Μεταξά προς τον Υπουργό Υποδομών και Μεταφορών με θέμα: «Για την αντιπλημμυρική προστασία της Μαγνησίας και τη λήψη επειγόντων μέτρων για την καταβολή αποζημιώσεων». 










ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 6 Νοεμβρίου 2026, ότι οι επίκαιρες ερωτήσεις που θα συζητηθούν είναι οι εξής: 
Οι υπ’ αριθμ. 181/29-10-2026 και 203/2-11-2026 επίκαιρες ερωτήσεις θα απαντηθούν από την Υφυπουργό Εξωτερικών κ. Αλεξάνδρα Παπαδοπούλου.
Οι υπ’ αριθμ. 170/26-10-2026, 178/27-10-2026 και 187/30-10-2026 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.
Η υπ’ αριθμ. 195/2-11-2026 επίκαιρη ερώτηση θα απαντηθεί από την Υφυπουργό Εργασίας και Κοινωνικής Ασφάλισης κ. Άννα Ευθυμίου.
Η υπ’ αριθμ. 176/27-10-2026 επίκαιρη ερώτηση που απευθύνεται προς τον Υπουργό Κλιματικής Κρίσης και Πολιτικής Προστασίας κ. Ευάγγελο Τουρνά δεν θα απαντηθεί λόγω αναρμοδιότητας.
Θα συζητήσουμε τώρα την τρίτη με αριθμό 195/2-11-2026 επίκαιρη ερώτηση πρώτου κύκλου, του ΣΤ΄ Αντιπροέδρου της Βουλής και Βουλευτή Λαρίσης της Κ.Ο. Κομμουνιστικό Κόμμα Ελλάδας κ. Γεωργίου Λαμπρούλη προς την Υπουργό Εργασίας και Κοινωνικής Ασφάλισης με θέμα: «Ανέγερση νέου σύγχρονου κτιρίου σε οικόπεδο του ΕΦΚΑ (πρώην ΙΚΑ) για τη στέγαση Διοικητικών και Υγειονομικών υπηρεσιών». 
Θα απαντήσει η Υφυπουργός Εργασίας και Κοινωνικής Ασφάλισης κ. Άννα Ευθυμίου.
Κύριε συνάδελφε, κύριε Λαμπρούλη, έχετε τον λόγο για την πρωτολογία σας. 
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ευχαριστώ, κύριε Πρόεδρε. 
Δεν είναι η πρώτη φορά που φέρνουμε στον κοινοβουλευτικό έλεγχο αυτό το θέμα. Για την ιστορία, αν θέλετε, να θυμίσουμε και να καταγραφεί κιόλας ότι έως το 2001 στη Λάρισα, στο κέντρο δηλαδή, λειτουργούσαν σε ιδιόκτητο κτίριο οι υπηρεσίες οι διοικητικές και υγειονομικές του ΙΚΑ, του τότε ΙΚΑ. Το 2001, λοιπόν, λόγω ακαταλληλότητας του κτιρίου, αποφασίστηκε η μετεγκατάσταση αυτών των υπηρεσιών σε ενοικιαζόμενους χώρους και προοπτικά κρίθηκε σκόπιμη η κατεδάφιση του κτιρίου και η προοπτική ανέγερσης νέου κτιρίου σύγχρονου όπου θα στεγάζονταν σύμφωνα με τις υπηρεσίες του ΙΚΑ, οι υγειονομικές, όπως είπα και στην αρχή, και οι διοικητικές. 
Τώρα με απόφασή του, λοιπόν, το Διοικητικό Συμβούλιο του ΙΚΑ τότε, αφού σταμάτησε τη λειτουργία του, ενέκρινε την κατεδάφιση του κτιρίου και αποφάσισε την προοπτική κατασκευής νέου κτιρίου. Η κατεδάφιση τελικά έγινε το 2008. Η διοίκηση αντίστοιχα του ΙΚΑ του 2010 αποφάσισε τελικά να προχωρήσει στην ανέγερση νέου κτιρίου και, μάλιστα, προς αυτή την κατεύθυνση δαπανήθηκαν αρκετές χιλιάδες ευρώ για τη σχετική μελέτη. 
Τον Ιούλιο δε του 2011, ο τότε διοικητής του ΙΚΑ κατά την έλευσή του στη Λάρισα εξήγγειλε και σε συνάντηση με φορείς, εργατικά κέντρα, συνταξιούχους και άλλους φορείς της πόλης, ότι στις αρχές του 2012 θα γινόταν η δημοπράτηση και μέσα στο ίδιο έτος θα εγκαθίστατο ο εργολάβος και θα ξεκινούσε η ανέγερση του κτιρίου, με στόχο το τέλος του 2014 να ξεκινήσει η λειτουργία του.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου)
Βέβαια, στην πράξη δεν έγινε τίποτα και για άλλη μια φορά οι όποιες δεσμεύσεις αποδείχθηκαν ψεύτικα και μεγάλα λόγια. Αντί αυτού, τον Νοέμβριο του 2013 ανακοινώθηκε ότι η διοίκηση του ΙΚΑ αποφάσισε να μη φτιάξει το νέο κτίριο, αυτό δηλαδή που είχε αποφασιστεί ότι θα γίνει, αλλά να προχωρήσει στην αξιοποίηση του οικοπέδου πλέον, να ενοικιάσει το οικόπεδο για πάρκινγκ. 
Το αποτέλεσμα ποιο είναι τώρα, κύριε Πρόεδρε; Το αποτέλεσμα είναι ότι είκοσι πέντε χρόνια πλέον στη Λάρισα ο ΕΦΚΑ, πρώην ΙΚΑ, δεν έχει ιδιόκτητο κτίριο  και υφίσταται μεγάλη αιμορραγία σε ενοίκια, χρόνια τώρα. Όλα αυτά τα ποσά που έχουν δαπανηθεί θα μπορούσαν να έχουν καλυφθεί και θα μπορούσε να χτιστεί το ένα κτίριο. Συγχρόνως, με τις συχνές -να το πω έτσι- μετεγκαταστάσεις και τα νέα ενοικιοστάσια, δεν μπορεί να καλύψει τις ανάγκες λειτουργίας του ικανοποιητικά και φυσικά…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Λαμπρούλη. 
Κυρία Υπουργέ, έχετε τον λόγο για την απάντησή σας.
ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης): Ευχαριστώ, κύριε Πρόεδρε. 
Κύριε Λαμπρούλη, Αντιπρόεδρε της Βουλής, θα ήθελα πριν μπω στην ουσία να πω ότι έχουμε μια κοινή αφετηρία. Προφανώς, εσείς ως Αντιπολίτευση μέσω του κοινοβουλευτικού ελέγχου καλείστε να προασπίζεστε την αποτελεσματική εξυπηρέτηση του δημοσίου συμφέροντος και των Ελλήνων πολιτών. Το ίδιο, βέβαια, καλούμαστε και εμείς από την κυβερνητική πλευρά. Επίσης, αυτό που καλούμαστε είναι να προσφέρουμε και ένα ευρωπαϊκού επιπέδου ασφαλιστικό σύστημα, που, επίσης, θα βελτιώνει την καθημερινότητα των συμπολιτών μας. 
Γι’ αυτό, έχουμε ως πρωταρχικό μας μέλημα την εν γένει αναμόρφωση του ΕΦΚΑ, που επιδιώκεται σαφώς από τη διασφάλιση και τη σαφώς αποδοτικότερη διαχείριση της ακίνητης περιουσίας του. 
Θα απαντήσω στα ερωτήματα που θέσατε, βάσει των στοιχείων που μου έχουν διαβιβαστεί από τις αρμόδιες υπηρεσίες του ΕΦΚΑ. Είπατε και το ιστορικό του ακινήτου. Συνεχίζω περίπου στο σήμερα. Από το 2021, μέχρι σήμερα, όντως ο Δήμος Λαρισαίων έχει εκφράσει -και εκφράζει- με επιστολές του το ενδιαφέρον του για ανταλλαγή του αναφερόμενου οικοπέδου. Το 2023 είχε ξεκινήσει μια διαδικασία για την ανταλλαγή του οικοπέδου του ΕΦΚΑ με έτερο οικόπεδο του Δήμου Λαρισαίων. Εντούτοις, μέχρι σήμερα δεν έχει υλοποιηθεί η ανταλλαγή λόγω πολεοδομικών και νομικών θεμάτων, τα οποία ήταν πολύπλοκα και δυσχερή. Για τον λόγο αυτό, με σχετικό έγγραφό του που απέστειλε στον Δήμο Αθηναίων ο ΕΦΚΑ τον ενημέρωσε ότι δεν προτίθεται να προχωρήσει στην εν λόγω ανταλλαγή. 
Ωστόσο, πριν από μερικούς μήνες επανήλθε ο Δήμος Λάρισας με πρόταση ανταλλαγής με εναλλακτικά οικόπεδα του Δήμου. Το εν λόγω αίτημα αυτή τη στιγμή -γιατί είναι πολύ πρόσφατο πάλι- παραμένει υπό εξέταση από τις υπηρεσίες του e-ΕΦΚΑ. Οπότε καταλαβαίνετε ότι δεν έχει ακόμα ληφθεί κάποια απόφαση σχετικά.
Τώρα ως προς το άλλο στάδιο, το ενδεχόμενο ανέγερσης νέου κτιρίου, να πούμε ότι οι υπηρεσίες σημειώνουν ότι αυτή είναι μια αρκετά χρονοβόρα διαδικασία, διότι θα πρέπει να εκπονηθεί νέα μελέτη και έκδοση νέας οικοδομικής άδειας. Διότι όταν έγινε η προηγούμενη μελέτη, αυτή δηλαδή που τώρα μέχρι σήμερα υπάρχει, αφορούσε διοικητικές, όπως είπατε, και υγειονομικές υπηρεσίες του παλιού ΙΚΑ- ΕΤΑΜ. Μάλιστα, το μεγαλύτερο τμήμα δόμησης, το 70%, θα διατίθετο στις υγειονομικές υπηρεσίες. Όμως, πλέον δεν υπάρχουν υγειονομικές υπηρεσίες από τον e-ΕΦΚΑ. Έχουνε φύγει. Τι σημαίνει αυτό; Αυτό σημαίνει ότι πρέπει να γίνει νέα μελέτη. Φυσικά, ο e-ΕΦΚΑ υπογραμμίζει πως λόγω του μεγάλου μεγέθους του κτιρίου -συνολικά δέκα χιλιάδες τετραγωνικά μέτρα, ανωδομή και υπόγειο- η μελέτη αυτή πρέπει να ανατεθεί σε ιδιώτη μελετητή μέσω σαφώς της διαδικασίας ανοικτού διαγωνισμού. Επίσης, μετά την εκπόνησή της, θα πρέπει, φυσικά, να ακολουθήσει η διαδικασία δημοπράτησης της κατασκευής του έργου πάλι με ανοιχτό διαγωνισμό. Αντιλαμβάνεστε, λοιπόν, ότι πρόκειται για διαδικασίες πολυσύνθετες και χρονοβόρες. 
Σε κάθε περίπτωση, η διαχείριση και η αξιοποίηση της ακίνητης περιουσίας του ΕΦΚΑ γίνεται σύμφωνα με το υφιστάμενο κανονιστικό πλαίσιο, καθώς και το εγκεκριμένο πρόγραμμα στέγασης, με γνώμονα πρωτίστως την εξυπηρέτηση των στεγαστικών αναγκών των υπηρεσιών του και σαφώς προς διασφάλιση των συμφερόντων του e-ΕΦΚΑ. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας):  Kαι εμείς σας ευχαριστούμε. 
Κύριε Λαμπρούλη, έχετε τον λόγο για τη δευτερολογία σας. 
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ευχαριστώ, κύριε Πρόεδρε. 
Για το θέμα της ανέγερσης, θέλω μια ξεκάθαρη τοποθέτηση, κυρία Υπουργέ. Θα γίνει ή δεν θα γίνει; Αναφερθήκατε στη νέα μελέτη, που χρειάζεται, όντως, λόγω του διαχωρισμού των υπηρεσιών. 
Το 2013, σε ερώτηση που υπέβαλα στο Υπουργείο, η απάντηση ήταν ακριβώς αυτό το πράγμα. Ενώ είχε προχωρήσει η μελέτη και είχαν φτάσει στο στάδιο της δημοπράτησης προφανώς -εκείνα τα χρόνια έγινε ο διαχωρισμός των υγειονομικών υπηρεσιών από τις διοικητικές- και το ΙΚΑ τότε απάντησε στην ερώτηση που είχαμε καταθέσει ότι θα πρέπει σε συνεννόηση με τον ΕΟΠΥΥ να χτιστεί το κτίριο, εάν έδειχνε ενδιαφέρον ο ΕΟΠΥΥ, για να στεγαστούν εκεί, στο νέο δηλαδή κτίριο, και οι υγειονομικές υπηρεσίες. Άρα, είναι γνωστό εδώ και δεκατρία χρόνια αυτό, αυτό που μόλις αναφέρατε, σε ό,τι αφορά δηλαδή τη νέα μελέτη κτλ.. Και μάλιστα, οι υπηρεσίες ή, τέλος πάντων, το ΙΚΑ, μιλάει ξεκάθαρα ότι θα χρειαστεί νέα μελέτη αναθεώρησης, όπως θέλετε πείτε το, για την περίοδο εκείνη αναφοράς. 
Και ερχόμαστε, λοιπόν, στο σήμερα. Ναι, υπήρχε -και υπάρχει- ενδιαφέρον του Δήμου. Όμως, από ποια σκοπιά; Ο Δήμος ενδιαφέρεται να εξυπηρετήσει συγκεκριμένα επιχειρηματικά συμφέροντα, διότι είναι «φιλέτο» το συγκεκριμένο πλέον οικόπεδο. Θέλει να εξυπηρετήσει επιχειρηματικά συμφέροντα που δραστηριοποιούνται στην πόλη μας ή θέλουν να δραστηριοποιηθούν στην κατεύθυνση δημιουργίας πάρκινγκ, με ό,τι αυτό συνεπάγεται για την επιβάρυνση της περιοχής -γιατί είναι στο Κέντρο της πόλης- και δεύτερον, με ό,τι ανταποδοτικά θα σημάνει αυτό για τον χρήστη. 
Άρα, λοιπόν, η αναγκαιότητα δημιουργίας νέου κτιρίου του ΙΚΑ παραμένει. Το διεκδικεί η πλειοψηφία του λαού της πόλης. Σας είπα προηγουμένως τους φορείς. Τώρα, εάν ο Δήμος, όπως και η σημερινή και η προηγούμενη δημοτική αρχή, συμπράττουν σε αυτή την κατεύθυνση, αυτό είναι ένα ζήτημα αντιπαράθεσης. Το ζήτημα είναι εάν εσείς, το Υπουργείο, η Κυβέρνηση, προτίθεστε να μπει στη διαδικασία και άμεσα να προγραμματιστεί η ανέγερση του νέου κτιρίου. Και με έγγραφό τους και προς τον ΕΦΚΑ και προς τις υπηρεσίες, προφανώς, το ζητούν και οι εργαζόμενοι στον ΕΦΚΑ στη Λάρισα, που είναι ένα πάγιο αίτημα διαχρονικό. Το ένα τέταρτο του αιώνα πέρασε για ένα κτίριο. Έλεος! 
Εδώ, αποδεικνύονται και τα εξής: Όταν το κράτος θέλει να εξυπηρετήσει συγκεκριμένα συμφέροντα των μεγάλων επιχειρηματικών ομίλων, με έναν νόμο και με ένα άρθρο και μέσα σε μία μέρα όλα αυτά γίνονται. Όταν είναι να ικανοποιήσει ανάγκες του λαού, όπως αυτό το συγκεκριμένο κτίριο, που έπρεπε να χτιστεί εδώ και πάρα πολλά χρόνια, τότε εκεί επιστρατεύονται και εγώ δεν ξέρω τι δικαιολογίες.
Άρα, λοιπόν, δεν χωράει καμία δικαιολογία. Ο χώρος αυτός, το οικόπεδο αυτό, που είναι περιουσία στο κάτω κάτω των εργαζομένων, των συνταξιούχων -αν θέλετε- που συμβάλλουν από το υστέρημά τους και από τον μισθό τους στον κορβανά -να το πω έτσι- του ΕΦΚΑ, έχουν κάθε δικαίωμα να διεκδικούν την ανέγερση σύγχρονου κτιρίου προκειμένου να εξυπηρετούνται. Μάλιστα, χωροταξικά είναι πολύ πιο σωστό να γίνει στο σημείο που ήταν το πρώην ΙΚΑ. Άρα, η απάντηση πρέπει να είναι ξεκάθαρη. Θα γίνει ή δεν θα γίνει; Και να μας δώσετε και χρονοδιάγραμμα. 
(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Λαμπρούλη.
Κυρία Υπουργέ, έχετε τον λόγο για τη δευτερολογία σας. 
ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης): Ευχαριστώ, κύριε Πρόεδρε.  
Κύριε Λαμπρούλη, αντιλαμβάνομαι αυτό που μεταφέρετε προφανώς ως κοινή αίσθηση της κοινωνίας και των εργαζομένων της Λάρισας. Θα ήθελα να πω και να τονίσω και να διασαφηνίσω σε κάθε τόνο ότι, προφανώς, η όποια αξιοποίηση των ακινήτων του e-ΕΦΚΑ γίνεται σαφώς με το υφιστάμενο κανονιστικό πλαίσιο, πάντοτε προς διασφάλιση των συμφερόντων του e-ΕΦΚΑ και συνακόλουθα των ασφαλισμένων του. Ειδικότερα, με στοχευμένα μέτρα προωθείται η αποδοτική διοίκηση και η διαχείριση και αξιοποίηση της ακίνητης περιουσίας του e-ΕΦΚΑ, μέσα σε πολύ αυστηρά όρια, υπό θεσμικό έλεγχο και στο πλαίσιο κανόνων ορθολογικής διαχείρισης. Άλλωστε, έχει προβλεφθεί η χρήση ακινήτων για δημόσιους κοινωφελείς μη κερδοσκοπικούς σκοπούς, για την εξυπηρέτηση του δημοσίου και κοινωνικού συμφέροντος, καθώς επίσης και η υλοποίηση αναπτυξιακών έργων που θα ωφελήσουν τόσο τον e-ΕΦΚΑ όσο και την κοινωνία. 
Συνεπώς, καθίσταται σαφές πως η μέγιστη αξιοποίηση της ακίνητης περιουσίας του ΕΦΚΑ λειτουργεί προς όφελος της κοινωνικής ασφάλισης και του δημοσίου συμφέροντος. Αυτή είναι η αρχή μας.
ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Το κτίριο θα γίνει; 
ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης): Θα απαντήσω, κύριε Λαμπρούλη. 
Από εκεί και πέρα, θα εξετάσουν οι υπηρεσίες του ΕΦΚΑ γιατί είμαστε σε ένα στάδιο άλλο αυτή τη στιγμή. Σας είπα ότι εκκρεμεί η απάντηση στο αίτημα του Δήμου Λαρισαίων εάν θα προκύψει κάποια ανταλλαγή οικοπέδων και από εκεί και πέρα για την όποια ανέγερση σαφώς δεν υπάρχει η δυνατότητα να δεσμευτεί αυτή τη στιγμή το Υπουργείο Εργασίας και Κοινωνικής Ασφάλισης, γιατί σας είπα υπάρχουν πολύ συγκεκριμένα στάδια. Γνωρίζετε τη διαδικασία των σταδίων αυτών. Πρέπει να γίνει νέα μελέτη, άλλη διαδικασία από αυτή που τότε είχε προφανώς επιλεγεί. 
Η διαδικασία σήμερα δεν αφορά τον ΕΟΠΥΥ, αφορά όμως μία νέα μελέτη που θα έχει άλλα δεδομένα. Αφού γίνει η μελέτη για την κατασκευή του, θα ακολουθήσει άλλη μελέτη -σε περίπτωση που κατασκευαστεί- δημοπράτησης του έργου. Άρα είναι μία συγκεκριμένη, δαιδαλώδης διαδικασία, που δεν επιτρέπει αυτή τη στιγμή, δεν δημιουργεί τη συνθήκη να υπάρξει μία συγκεκριμένη δέσμευση για το χρονοδιάγραμμα του έργου, εφόσον -σας είπα- καταλήξουν οι υπηρεσίες του ΕΦΚΑ σε ποια κατεύθυνση θα κινηθούν. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε.
Στις επόμενες δύο επίκαιρες ερωτήσεις θα απαντήσει η Υφυπουργός Εξωτερικών, η κ. Αλεξάνδρα Παπαδόπουλου. 
Ξεκινάμε με την πέμπτη με αριθμό 181/29-10-2026 επίκαιρη ερώτηση πρώτου κύκλου του Βουλευτή Λαρίσης της Κ.Ο. ΝΙΚΗ κ. Γεωργίου Ρούντα προς τον Υπουργό Εξωτερικών με θέμα: «Τα Σκόπια δεν αποσύρουν το εγχειρίδιο με τις επίμαχες αναφορές στη Μακεδονία». 
Ορίστε, κύριε Ρούντα, έχετε τον λόγο για την πρωτολογία σας. 
ΓΕΩΡΓΙΟΣ ΡΟΥΝΤΑΣ: Καλημέρα, κύριε Πρόεδρε, ευχαριστώ. 
Κυρία Υπουργέ, στις 30 Σεπτεμβρίου του 2026, κατά της συζήτηση επίκαιρης ερώτησής μου, εσείς η ίδια αναγνωρίσατε ότι η ελληνική πλευρά ζητεί την αφαίρεση αλυτρωτικών αναφορών από τα σχολικά εγχειρίδια των Σκοπίων. 
Ωστόσο, στις 2 Οκτωβρίου το Υπουργείο Παιδείας των Σκοπίων δήλωσε ότι δεν πρόκειται να αντιδράσει επί του ζητήματος. Ακολούθως, στις 13 και 16 Οκτωβρίου η αρμόδια Παιδαγωγική Υπηρεσία των Σκοπίων δημοσίευσε αποφάσεις απόσυρσης σχολικών εγχειριδίων. Η απόσυρση αφορά το σχολικό έτος 2027-2028 και στις αποφάσεις αυτές δεν περιλαμβάνεται το επίμαχο εγχειρίδιο της ΣΤ΄ Δημοτικού του 2023. 
Κατόπιν των ανωτέρων, ερωτάσθε: 
Πρώτον, μετά τη δημόσια τοποθέτηση του Υπουργείου Παιδείας των Σκοπίων, σε ποιες συγκεκριμένες διπλωματικές ενέργειες προέβη η Ελληνική Κυβέρνηση για τη διόρθωση του επίμαχου εγχειριδίου και ποια επίσημη απάντηση έλαβε;
Και, δεύτερον, δεδομένου ότι οι σκοπιανές αρχές προχωρούν ήδη σε αποσύρσεις σχολικών εγχειριδίων, θα απαιτήσει η Ελληνική Κυβέρνηση συγκεκριμένο και δεσμευτικό χρονοδιάγραμμα διόρθωσης ή απόσυρσης του βιβλίου της ΣΤ΄ Δημοτικού και ποιες ενέργειες προτίθεται να αναλάβει σε περίπτωση μη συμμόρφωσης εκ μέρους των Σκοπίων;
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε. 
Ορίστε, κυρία Υπουργέ, έχετε τον λόγο για την απάντησή σας. 
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Ευχαριστώ πολύ. 
Η Μεικτή Διεπιστημονική Επιτροπή Εμπειρογνωμόνων για τα ιστορικά, αρχαιολογικά και εκπαιδευτικά θέματα προβλέπεται από τη Συμφωνία των Πρεσπών -άρθρο 8 παράγραφος 5- και έχει ως έργο να εξετάσει και να προτείνει την αναθεώρηση σχολικών εγχειριδίων και βοηθητικού σχολικού υλικού που χρησιμοποιείται στα εκπαιδευτικά ιδρύματα των δύο χωρών, ώστε να απαλειφθούν στοιχεία αναθεωρητισμού και αλυτρωτισμού.
Οι εργασίες της Μεικτής Διεπιστημονικής Επιτροπής διέπονται από εμπιστευτικότητα, βάσει του άρθρου 4 του Εσωτερικού Κανονισμού Λειτουργίας της Επιτροπής, η οποία αποτελεί συνήθη πρακτική σε κάθε διπλωματική διαπραγμάτευση και βασική προϋπόθεση για την πρόοδο των εργασιών. Ως εκ τούτου, δεν δημοσιοποιούνται λεπτομέρειες για τις συζητήσεις και λοιπές ενέργειες στο πλαίσιο εργασιών της Μεικτής Διεπιστημονικής Επιτροπής, καθώς αυτό θα μπορούσε να αποβεί αντιπαραγωγικό για την πρόοδο των εργασιών της. 
Η ελληνική πλευρά προσέρχεται στις εργασίες της Μεικτής Επιτροπής με απόλυτη σοβαρότητα, επιστημονική πληρότητα και αδιαπραγμάτευτη προσήλωση στα εθνικά μας συμφέροντα. Πράττουμε τα πάντα σε κάθε συνάντηση και σε κάθε επίπεδο διαπραγμάτευσης, ώστε να διασφαλίσουμε την ακριβή αποτύπωση της ιστορικής αλήθειας και την πλήρη εξάλειψη αλυτρωτικών ή ιστορικά ανακριβών αναφορών από τα σχολικά βιβλία και το εκπαιδευτικό υλικό της Βόρειας Μακεδονίας.
Η περιφρούρηση των εθνικών μας θέσεων και της ιστορικής εγκυρότητας αποτελεί για εμάς αμετακίνητη προτεραιότητα, την οποία υπερασπιζόμαστε με σθεναρή, τεκμηριωμένη και διαρκή διεκδικητικότητα. 
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κυρία Υπουργέ. 
Ορίστε, κύριε Ρούντα, έχετε τον λόγο για τη δευτερολογία σας. 
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε. 
Κυρία Υπουργέ, μένω άναυδος. Δεν μου απαντήσατε σε τίποτα. Τι να πω; Το ίδιο πράγμα έγινε και την προηγούμενη φορά. Ήμουν σαφέστατος. Δεν πήρα καμία απάντηση. 
Στις 2 Οκτωβρίου το Υπουργείο Παιδείας των Σκοπίων σας είπε δημοσίως -έχω και τα δημοσιεύματα και τις σχετικές αποφάσεις των σκοπιανών βιβλίων, θα σας τα καταθέσω- ότι δεν θα ασχοληθεί. Στην ουσία δηλαδή, η Σκοπιανή Κυβέρνηση λέει στην Ελληνική Κυβέρνηση ότι αδιαφορώ για το πρόβλημά σου και δεν θα κάνω τίποτα. 
Εσείς ως Ελληνική Κυβέρνηση, ως Υπουργείο Εξωτερικών τι κάνατε; Τους είπατε κάτι; Τους απαντήσατε; Στείλατε κάποιο διάβημα και σε ποιον το στείλατε; Πραγματικά το ρωτάω. Κάνατε κάποιες συγκεκριμένες ενέργειες; Θέλω να μας ενημερώσετε. Δεν είμαι εγώ προσωπικά, είναι όλοι Έλληνες πολίτες. Είμαι εκπρόσωπος του Ελληνικού Κοινοβουλίου. Να πείτε στους Έλληνες πολίτες τι έχετε κάνει για αυτό το ζήτημα. 
Η Επιτροπή, την οποία εσείς επιτηρείτε, πραγματικά κάνει κάτι; Δεν με νοιάζει να μου διαβάσετε τι λέει αυτή η προδοτική Συμφωνία. Το ξέρουμε αυτό. Εγώ σας ρωτώ: Έχετε κάνει διπλωματικές επαφές; Απαντήσατε στο Υπουργείο μετά από αυτή την απαράδεκτη τοποθέτηση; Σε ποιον; Υπήρξε γραπτή απάντηση; Ειλικρινά!
Και σας ρωτάω συγκεκριμένα: Θα επιδιώξετε συγκεκριμένο χρονοδιάγραμμα και πότε θα το επιδιώξετε; Άμα είναι να λέμε ότι μελλοντικά θα επιδιώξουμε τη διόρθωση των βιβλίων, κάναμε μια τρύπα στο νερό! Και ειλικρινά εδώ σας είπαν ότι θα διορθώσουν τα βιβλία, δεν εντάσσουν αυτό το επίμαχο που ζητάμε και λένε για το 2027-2028. Δηλαδή τα παιδιά της ΣΤ΄ Δημοτικού στα Σκόπια θα μαθαίνουν αλυτρωτικές αναφορές μέχρι το 2027-2028 και αν αποφασίσουν τα Σκόπια, αν μας κάνουν τη χάρη και αν μας υπολογίσουν -που φαίνεται ότι δεν μας υπολογίζουν-, θα πουν στα παιδάκια: «Α, ξέρετε, το αλλάζουμε.»; Δηλαδή τα παιδιά εκεί στα Σκόπια θα μαθαίνουν για τη Μακεδονία και τον Μέγα Αλέξανδρο ότι είναι δικοί τους; Ειλικρινά! Η Διεπιστημονική Επιτροπή τι κάνει; 
Και να σας κάνω και μια ακόμη ερώτηση: Και αν αρνηθούν τα Σκόπια τελείως, αδιαφορήσουν, μας απαξιώσουν πλήρως να κάνουν τη διόρθωση, εσείς τι θα κάνετε; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή) 
Καταρχήν, υπάρχει το άρθρο 19.2 μέσα που λέει ότι μπορεί το αντισυμβαλλόμενο μέρος και εν προκειμένω η Ελλάδα να διαμαρτυρηθεί. Και ξέρετε κάτι; Πριν λίγες μέρες -και πέρυσι κιόλας, 4 Νοεμβρίου του ’25- στις 4 Νοεμβρίου του ’26 βγήκε η έκθεση προόδου της Ευρωπαϊκής Ένωσης για τα Σκόπια και μάλιστα το σχολιάζει, το καυτηριάζει αυτό το ζήτημα. Είναι η τωρινή έκθεση προόδου της Ευρωπαϊκής Επιτροπής, είναι 111 σελίδες. Στη σελίδα 67 ξέρετε τι λέει; Ότι μέλη της κυβέρνησης των Σκοπίων και οι ανώτεροι αξιωματούχοι παραβλέπουν τη Συμφωνία. Και μάλιστα λέει ότι ο Πρωθυπουργός Χρίστιαν Μίτσκοσκι και κυβερνητικά στελέχη κάνουν λόγο ξεκάθαρα για «Μακεδονία». Σας το λέει η Ευρωπαϊκή Επιτροπή!
Εσείς αυτό το βήμα, αυτό το εργαλείο διπλωματικής πίεσης να κάνετε αναφορά στην Ευρωπαϊκή Ένωση, θα το αξιοποιήσετε; Ειλικρινά ρωτάω. Το έχετε αξιοποιήσει; Η ίδια η Κομισιόν, η ίδια η Ευρωπαϊκή Επιτροπή κάνει αναφορά στην έκθεση προόδου. Αυτή η Διεπιστημονική Επιτροπή -τα ελληνικά μέλη συνεδριάζουν από το ’18, θα έχουν τη δωδέκατη συνάντηση τον Μάιο του ’26- πραγματικά τι κάνει; 
Μου λέτε ότι τα πρακτικά είναι απόρρητα. Καταρχήν ποιος έχει συντάξει τον κανονισμό και λέει ότι είναι απόρρητα; Να σας ρωτήσω κάτι; Εγώ τώρα αν ζητήσω από κάποιον από τους συνεργάτες σας να έρθω να λάβω γνώση, απλά και μόνο να διαβάσω τα πρακτικά, θα μου το επιτρέψετε ή θα μείνουμε στο σκοτάδι; Μυστική διπλωματία κάνουμε; Το ίδιο κάνατε και με την περίπτωση με τους Βουλγάρους, με την Εικοσιφοίνισσα και τον Τίμιο Πρόδρομο. Η κυρία Υπουργός δεν δίνει τη συμφωνία με τα κειμήλια στη δημοσιότητα. Για ποιο λόγο;
Εμείς, λοιπόν, δεν ζητάμε να μας αποκαλύψετε τα απόρρητα του κράτους, τις απόρρητες συνομιλίες. Να μάθει ο λαός τι γίνεται, έστω μια ενημέρωση. Δεν μπορεί να κρύβεται η Επιτροπή πίσω από αυτό. Θέλουμε να μάθουμε ποιο είναι το συγκεκριμένο χρονοδιάγραμμα, γιατί δεν μας δίνεται καμία απάντηση. Δεν πήρα καμία απάντηση και…
(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Ρούντα. 
Κυρία Υπουργέ, έχετε τον λόγο για τη δευτερολογία σας.
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Η Μεικτή Διεπιστημονική Επιτροπή άρχισε τις εργασίες το 2018 στη Θεσσαλονίκη και συνεχίζει να συνεδριάζει, όπως προβλέπεται από τη Συμφωνία των Πρεσπών, μέχρι σήμερα. 
Στο άρθρο 6 της Συμφωνίας προβλέπεται ότι κάθε μέρος λαμβάνει αμέσως αποτελεσματικά μέτρα, προκειμένου να απαγορεύσει εχθρικές δραστηριότητες, ενέργειες ή προπαγάνδα από κρατικές υπηρεσίες ή υπηρεσίες αμέσως ή εμμέσως ελεγχόμενες από το κράτος και για την πρόληψη δραστηριοτήτων που πιθανόν να υποδαυλίζουν τον σοβινισμό, την εχθρότητα, τον αλυτρωτισμό και τον αναθεωρητισμό εναντίον του άλλου μέρους. 
Είναι σαφές ότι η συνέχιση της ύπαρξης και λειτουργίας της Επιτροπής υπογραμμίζει τις συνεχιζόμενες προσπάθειες της Ελλάδος να επιτύχει την απαλοιφή κάθε αλυτρωτικής αναφοράς σε σχολικά εγχειρίδια της γειτονικής χώρας, χωρίς να φείδεται συντονισμένων παράλληλων διπλωματικών προσπαθειών. Οι αναφορές και οι εκθέσεις της Επιτροπής για κάθε θέμα βασίζονται και σε στοιχεία που προσκομίζονται από τα ενδιαφερόμενα μέρη, περιλαμβανομένης, βεβαίως, στη συγκεκριμένη περίπτωση και της Ελλάδας.
Να είστε βέβαιοι ότι η ελληνική Ομάδα της ανωτέρω Επιτροπής καταγράφει και αναδεικνύει συστηματικά κατά τις συνεδριάσεις της κάθε σημείο στα σχολικά εγχειρίδια στη Βόρεια Μακεδονία που παραβιάζει την ορθή ονομασία της γειτονικής χώρας, με στόχο την ορθή παρουσίαση ιστορικών γεγονότων και προσωπικοτήτων. Παράλληλα, ζητεί την αφαίρεση ή διόρθωση των διατυπώσεων που έχουν αναθεωρητικό ή αλυτρωτικό χαρακτήρα από τα σχολικά βιβλία που διδάσκονται εκεί.
Το γεγονός ότι η Μικτή Επιτροπή δεν έχει ολοκληρώσει τις εργασίες της και συνεχίζει να συνεδριάζει καθιστά προφανές ότι υπάρχει ακόμα έργο που πρέπει να γίνει, ώστε να επιτευχθούν οι στόχοι που οδήγησαν στη δημιουργία της.
Όπως είπα και στην πρωτολογία μου, εκτιμώ ότι τυχόν δημοσιοποίηση περαιτέρω λεπτομερειών θα δυσχέραινε την πρόοδο των εργασιών. Το θέμα τίθεται από ελληνικής πλευράς με κάθε ευκαιρία και σε ευρωπαϊκό επίπεδο και η πολιτική ηγεσία του Υπουργείου το παρακολουθεί στενά και με τη δέουσα προσοχή, δίνοντας κατευθυντήριες οδηγίες όπου αυτό απαιτείται.
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Και συνεχίζουμε με την έκτη με αριθμό 203/2-11-2026 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Ποιοι βρίσκονται πίσω από τις επιθέσεις κατά ελληνόκτητων και υπό ελληνική σημαία εμπορικών πλοίων στη Μαύρη Θάλασσα και γιατί η Κυβέρνηση δεν επιβάλλει αντίποινα;».
Ορίστε, κύριε συνάδελφε, κύριε Καζαμία, έχετε τον λόγο για την πρωτολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κυρία Υφυπουργέ, στις 28 Οκτωβρίου, πριν από μερικές μέρες δηλαδή, βυθίστηκε άλλο ένα ελληνόκτητο εμπορικό πλοίο ανοικτά της Βουλγαρίας στη Μαύρη Θάλασσα από τρία πλωτά drones. Είναι το πλοίο «Contship Jet» και φέρεται να είχε τετρακόσια εικοσιένα κοντέινερς και δεκαοχτώ ναυτικούς, οι οποίοι δεν έπαθαν τίποτα ωστόσο.
Στο πλαίσιο του Ρωσοουκρανικού Πολέμου επιθέσεις από drones έχουν βυθίσει πολλά πλοία στη Μαύρη Θάλασσα, εκ των οποίων αρκετά είναι ελληνόκτητα ή υπό ελληνική σημαία. Είχαμε, για παράδειγμα, τον περασμένο Αύγουστο, στις 16 Αυγούστου, το δεξαμενόπλοιο «Σκύρος», το οποίο βυθίστηκε από θαλάσσιο drone που διαπιστώνεται, σύμφωνα με έγκυρα δημοσιεύματα, ότι ήταν ουκρανικό. Έχουμε επιπλέον επιθέσεις κατά εμπορικών πλοίων, στο «Anna S», στο «Elina B» στις 17 Αυγούστου, επίσης στη Μαύρη Θάλασσα από drone. Τον Ιούλιο είχαμε ξανά επίθεση, στα τέλη Ιουλίου, στο «Νήσος Σίφνος» και στο «Μαράθι», πάλι από drones. Και ο κατάλογος είναι μακρύτερος. Πάμε και στον Μάρτιο, είχαμε το «Maran Homer» στο Νοβοροσίσκ, το οποίο επίσης δέχτηκε επίθεση και άλλα πλοία. Συνολικά έχουν δεχτεί κατά υπολογισμούς τέτοιες επιθέσεις και από ουκρανικά και από ρωσικά drones περί τα τετρακόσια σαράντα, ίσως και παραπάνω, εμπορικά πλοία στη Μαύρη Θάλασσα στο πλαίσιο του Ρωσοουκρανικού Πολέμου και οι νεκροί ναυτικοί φέρονται μέχρι τώρα στον αριθμό των σαράντα δύο ναυτικών.
Ο Πρωθυπουργός στο Συμβούλιο Ασφαλείας αναφέρθηκε επιγραμματικά στη βύθιση του ελληνόκτητου πλοίου «Contship Jet», αλλά από εκεί και πέρα υπάρχουν ζητήματα τα οποία αφορούν τις αντιδράσεις της Ελληνικής Κυβέρνησης και επί του πεδίου και σε σχέση με το Διεθνές Δίκαιο. Είχαμε -να μην ξεχνάμε- και την ανακάλυψη ενός εν λειτουργία θαλάσσιου πλωτού drone στη Λευκάδα τον περασμένο Μάιο και είχαμε και αντιφατικές δηλώσεις από την πλευρά του κ. Δένδια, ότι ήταν εκτός των χωρικών υδάτων, μετά δεν ήταν, ήταν μέσα στα χωρικά ύδατα. Είχαμε δηλώσεις περί ρηματικής διακοίνωσης που έγινε, αλλά τελικά φάνηκε πως δεν είχε γίνει τότε που ειπώθηκε ότι έγινε και έγινε αργότερα.
Και σας ρωτώ: Πόσες επιθέσεις κατά ελληνόκτητων πλοίων και υπό ελληνική σημαία εμπορικών πλοίων ερευνώνται από το Υπουργείο Εξωτερικών και ποια διαπιστώθηκε ότι είναι η προέλευση των σκαφών, των πλωτών drones που τα χτύπησαν;
Και δεύτερον, γιατί δεν καταδικάζετε αυτά ως έγκλημα πολέμου;
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Καζαμία.
Ορίστε, κυρία Υπουργέ, έχετε τον λόγο για την απάντησή σας.
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Το Υπουργείο Εξωτερικών παρακολουθεί με ιδιαίτερη προσοχή όλα τα περιστατικά επιθέσεων και στοχοποίησης που αφορούν πλοία ελληνικών συμφερόντων. Τα εν λόγω συμβάντα αγγίζουν τον πυρήνα των εθνικών μας προτεραιοτήτων, καθώς συνδέονται άμεσα με την προστασία της ελληνικής ποντοπόρου ναυτιλίας, τη διασφάλιση της αρχής της ελευθερίας της ναυσιπλοΐας, καθώς και την υπέρτατη υποχρέωση προστασίας της ασφάλειας των πληρωμάτων και των πλοίων.
Η Ελλάδα, κατέχοντας διαχρονικά θέση κορυφαίας ναυτιλιακής δύναμης σε παγκόσμιο επίπεδο, αποδίδει εξέχουσα σημασία στην απρόσκοπτη, ασφαλή και ομαλή διεξαγωγή του διεθνούς θαλάσσιου εμπορίου, καθώς και στη θωράκιση της εμπορικής ναυτιλίας απέναντι σε κάθε μορφής ασύμμετρη ή συμβατική απειλή. Για τη χώρα μας η ασφάλεια των θαλασσίων οδών δεν αποτελεί απλώς οικονομικό ζήτημα, αλλά θεμελιώδη πυλώνα διεθνούς σταθερότητας και νομιμότητας, ευρισκόμενη στην καρδιά του Δικαίου της Θάλασσας.
Υπό το πρίσμα αυτό η ελληνική διπλωματία δεν έμεινε αδρανής, αλλά το Υπουργείο Εξωτερικών ανέλαβε έγκαιρα και μεθοδικά συγκεκριμένες πρωτοβουλίες σε δύο διακριτά αλλά αλληλοσυμπληρούμενα επίπεδα.
Σε ευρωπαϊκό επίπεδο το ζήτημα έχει ήδη τεθεί επισήμως ενώπιον των αρμόδιων θεσμικών οργάνων της Ευρωπαϊκής Ένωσης μέσω της Μόνιμης Αντιπροσωπείας της Ελλάδας στις Βρυξέλλες, προκειμένου να υπάρξει πλήρης ενημέρωση και ευρωπαϊκή εγρήγορση επί του θέματος.
Σε διμερές επίπεδο πραγματοποιήθηκε άμεση διπλωματική παρέμβαση προς τις αρμόδιες ουκρανικές αρχές, στις οποίες επιδόθηκε σχετικό διάβημα στις 17 Σεπτεμβρίου του 2026, αποτυπώνοντας με κατηγορηματικό τρόπο τις ελληνικές θέσεις. Ειδικότερα, όσον αφορά τα εμπορικά πλοία τα οποία δραστηριοποιούνται στη μεταφορά πετρελαίου προερχόμενου από τον αγωγό της Κασπίας στον Λιμένα του Νοβοροσίσκ, η Ελλάδα, ενεργώντας σε στενό και διαρκή συντονισμό με τους διεθνείς εταίρους της, έχει προβεί σε όλες τις δέουσες διπλωματικές και θεσμικές ενέργειες. Η κινητοποίηση αυτή απέδωσε απτά αποτελέσματα, καθώς οδήγησε στην παύση των πληγμάτων κατά των εμπορικών πλοίων στην εν λόγω περιοχή.
Κλείνοντας, στην πρωτολογία μου επιθυμώ να υπογραμμίσω ότι η προστασία των εμπορικών πλοίων και των πληρωμάτων τους συνιστά αδιαπραγμάτευτη υποχρέωση που απορρέει ευθέως από τους κανόνες του Διεθνούς Δικαίου. Ως εκ τούτου, οι Υπηρεσίες του Υπουργείου Εξωτερικών και οι διπλωματικές μας αρχές παραμένουν σε απόλυτη εγρήγορση, προκειμένου να αντιδράσουν άμεσα σε περίπτωση τυχόν νέου συμβάντος.
ΠΡΟΕΔΡΕΥΩΝ (Αθανάσιος Μπούρας): Ορίστε κύριε Καζαμία, έχετε τον λόγο για τη δευτερολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Θα αρχίσω, κυρία Υφυπουργέ, από την αναφορά σας στις επιθέσεις κατά εμπορικών πλοίων στη Μαύρη Θάλασσα ως εν λόγω συμβάντα. Αυτά δεν είναι εν λόγω συμβάντα, είναι εχθρικές επιθέσεις κατά μη στρατιωτικών στόχων και αυτό αποτελεί παραβίαση του Διεθνούς Δικαίου και έγκλημα πολέμου. Έτσι θα πρέπει να το αντιμετωπίζει η Ελληνική Κυβέρνηση, γιατί αυτό είναι, όχι συμβάντα. Συμβάν είναι αν τύχει κάτι το οποίο είναι απροσδόκητο, το οποίο δεν παραβιάζει το Διεθνές Δίκαιο, αυτό είναι συμβάν. Εδώ έχουμε σοβαρές υποθέσεις.
Δεύτερον, μου είπατε ότι έγινε διάβημα τον Αύγουστο κατά της επίθεσης -υποθέτω- που έγινε από ουκρανικό drone ξανά εις βάρος του εμπορικού πλοίου «Σκύρος». Δεν αναφερθήκατε, αλλά έγινε διάβημα, λέτε. Και έκτοτε ισχυρίζεστε ότι είχαμε απτά αποτελέσματα.
Μα, είχε γίνει και διάβημα, κυρία Υφυπουργέ, αν θυμάστε και κατά της εύρεσης πλωτού εν λειτουργία ουκρανικού drone στη Λευκάδα και δεν σταμάτησαν αυτά. Είχαμε τουλάχιστον, από όσο γνωρίζουμε, τον Αύγουστο την επίθεση κατά του ελληνόκτητου πλοίου από ουκρανικό drone.
Επομένως, θα πρέπει να μην είστε τόσο σίγουροι ότι σταμάτησαν, επειδή κάνατε διάβημα. Διότι, όταν κάνατε την πρώτη φορά, φάνηκε τελικά ότι δεν σταμάτησαν. Και ποιος ξέρει τι άλλο θα έρθει!
Επίσης, υπάρχουν πάρα πολλές επιθέσεις οι οποίες είναι άγνωστες. Και σας ρώτησα στην πρωτολογία μου και στη γραπτή ερώτηση που σας υπέβαλα, πόσο ερευνά το Υπουργείο όλες τις περιπτώσεις και πώς τις ερευνά. Δεν μου απαντήσατε. Έπειτα, μου είπατε ότι κινηθήκατε σε δύο επίπεδα, το ένα επίπεδο στην Ευρωπαϊκή Ένωση.
Η Ευρωπαϊκή Ένωση δεν είναι διευθυντής του σχολείου, στον οποίο πάμε και του λέμε τα παράπονά μας και το πώς μας φέρονται άσχημα. Είναι ένας περιφερειακός οργανισμός. Δεν είναι διεθνής οργανισμός, ο οποίος επιλαμβάνεται της εφαρμογής του Διεθνούς Δικαίου. Βεβαίως, να πάτε και στην Ευρωπαϊκή Ένωση, αλλά αυτά θα πρέπει να αναφέρονται στους διεθνείς οργανισμούς που αναλαμβάνουν την εφαρμογή του Διεθνούς Δικαίου. Και υπάρχουν πολλοί. Και ο ΟΗΕ και αλλού, αλλά δεν πάτε εκεί.
Το ερώτημα επιπλέον που σας έθεσα είναι ότι, όταν έχετε επιθέσεις από ουκρανικά drones, δεν αρκεί να κάνετε ένα διάβημα και να πείτε ότι θα πρέπει να πάψουν αυτά στο μέλλον. Πρέπει να δοθεί λογαριασμός για τη ζημιά που έγινε, να εξηγηθεί από την Ουκρανία γιατί τα έκανε, να παρουσιάσετε στη Βουλή και στον ελληνικό λαό τις εξηγήσεις που λάβατε -δεν λέτε τίποτα για αυτό, τι εξηγήσεις πήρατε από την Ουκρανία- και αν συνεχιστούν, να απειλήσετε με κυρώσεις. Το ότι είναι σύμμαχός μας η Ουκρανία δεν σημαίνει ότι θα πρέπει να στέλνει θαλάσσια drones μέσα στα χωρικά μας ύδατα. Αυτή είναι εχθρική κίνηση και παραβιάζει το Διεθνές Δίκαιο. Δεν σημαίνει ότι θα πρέπει η Ουκρανία να χτυπάει ελληνόκτητα πλοία. Είναι και αυτό έγκλημα πολέμου.
Επομένως, θα πρέπει η Κυβέρνηση να πάρει μια πολύ πιο σοβαρή στάση, να μην είναι σχεδόν αόρατη, όπως είναι, σε αυτά τα θέματα. Και να μας πείτε το εξής: Όλες οι επιθέσεις έχουν διερευνηθεί; Πώς τις διερευνάτε; Τι πορίσματα βγαίνουν και τι κάνετε μετά που βγαίνουν τα πορίσματα; Και βεβαίως, στην περίπτωση που είναι και η Ρωσία και απέναντι στη Ρωσία πρέπει να ληφθούν τα ίδια αυστηρά μέτρα όσον αφορά στην εφαρμογή του Διεθνούς Δικαίου. Βέβαια, η Ρωσία, επειδή δεν είναι φιλικό κράτος, υπόκειται σε κυρώσεις στις οποίες συμμετέχει και η Ελλάδα. Δεν τίθεται εκεί θέμα επιβολής επιπλέον κυρώσεων, ενδεχομένως, ή μπορεί να το εξετάσετε και αυτό. Όμως, αυτά είναι εγκλήματα πολέμου.
Η απάντησή σας ήταν, φοβάμαι, πολύ ανεπαρκής και δείχνει ότι η Κυβέρνηση είναι απούσα.
Ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Ορίστε, κυρία Υπουργέ, έχετε τον λόγο για την απάντησή σας.
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Ευχαριστώ πολύ.
Η ρηματική διακοίνωση και το διάβημα στο οποίο αναφέρθηκα ήταν στις 17 Σεπτεμβρίου, δεν ήταν τον Αύγουστο. Και όσον αφορά ότι έχει σταματήσει, αφορά συγκεκριμένη κατηγορία πλοίων, αυτά τα οποία μεταφέρουν πετρέλαιο από τον αγωγό της Κασπίας. Εκεί έχει σταματήσει.
Επιπλέον, θα ήθελα να είμαι απολύτως σαφής ως προς τη νομική και πολιτική διάσταση του ζητήματος. Ενέργειες και επιθέσεις που στρέφονται κατά εμπορικών πλοίων ή θέτουν καθ’ οποιονδήποτε τρόπο σε κίνδυνο την ασφάλεια της ναυσιπλοΐας και των πληρωμάτων, την ώρα που τα πλοία αυτά εκτελούν απολύτως νόμιμες εμπορικές δραστηριότητες και ουδεμία απειλή συνιστούν, είναι, σύμφωνα με το Διεθνές Δίκαιο, απολύτως απαράδεκτες και καταδικαστέες από όπου και αν προέρχονται και ανεξαρτήτως των ειδικότερων συνθηκών υπό τις οποίες λαμβάνουν χώρα.
Η προάσπιση της ασφάλειας των Ελλήνων ναυτικών, καθώς και η προστασία των πλοίων ελληνικών συμφερόντων ανά την υφήλιο, αποτελούν σταθερή, διαχρονική και αδιαπραγμάτευτη προτεραιότητα της ελληνικής εξωτερικής πολιτικής.
Όπως προκύπτει και από τα πραγματικά περιστατικά που σας εξέθεσα, η Ελλάδα δεν περιορίζεται σε απλές ή γενικόλογες διατυπώσεις ανησυχίας. Αντιθέτως, έχει ήδη προβεί σε έμπρακτες και στοχευμένες διπλωματικές ενέργειες τόσο σε διμερές επίπεδο όσο και εντός του ευρωπαϊκού θεσμικού πλαισίου.
Παράλληλα, σας διαβεβαιώνω ότι η ελληνική πλευρά παρακολουθεί στενά την κατάσταση και δεν αποκλείει την εξέταση και ανάληψη πρόσθετων διπλωματικών ή θεσμικών ενεργειών, εφόσον οι επί του πεδίου εξελίξεις και τα διαθέσιμα στοιχεία το καταστήσουν αναγκαίο.
Για τον σκοπό αυτόν, το Υπουργείο Εξωτερικών είναι σε διαρκή συνεργασία με το αρμόδιο Υπουργείο Ναυτιλίας και Νησιωτικής Πολιτικής, καθώς και με τη ναυτιλιακή κοινότητα, προκειμένου να εξασφαλιστεί ο καλύτερος συντονισμός, η έγκαιρη πληροφόρηση και η αξιοποίηση όλων των διαθέσιμων μηχανισμών επιτήρησης, με στόχο την πρόληψη και την αντιμετώπιση παρόμοιων περιστατικών στο μέλλον.
Το Υπουργείο Εξωτερικών αντιλαμβάνεται στο ακέραιο τη βαρύτητα και σοβαρότητα των εν λόγω περιστατικών, τα οποία άπτονται άμεσα τόσο της ανθρώπινης ζωής και ασφάλειας των πληρωμάτων στη θάλασσα όσο και της θεμελιώδους αρχής της ελευθερίας της ναυσιπλοΐας, την οποία η Ελλάδα υπερασπίζεται με συνέπεια σε όλα τα διεθνή fora.
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Η Ανεξάρτητη Βουλευτής Φλώρινας, η κ. Πέτη Πέρκα, ζητεί άδεια ολιγοήμερης απουσίας στο εξωτερικό από 7 έως 12 Νοεμβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Η Βουλή ενέκρινε τη ζητηθείσα άδεια.
Και συνεχίζουμε με τις τρεις επόμενες επίκαιρες ερωτήσεις, στις οποίες θα απαντήσει ο Υφυπουργός Υποδομών και Μεταφορών, ο κ. Νικόλαος Ταχιάος.
Και ξεκινάμε με τη συζήτηση της πρώτης με αριθμό 170/26-10-2026 επίκαιρης ερώτησης πρώτου κύκλου του Βουλευτή Δράμας της Κ.Ο. ΝΕΑ ΔΗΜΟΚΡΑΤΙΑ κ. Δημητρίου Κυριαζίδη προς τον Υπουργό Υποδομών και Μεταφορών με θέμα: «Ανάληψη πρωτοβουλίας εκ μέρους του Υπουργείου Υποδομών και Μεταφορών για τον συντονισμό των Περιφερειών Ανατολικής Μακεδονίας - Θράκης και Κεντρικής Μακεδονίας για την άμεση αναβάθμιση του υπάρχοντος οδικού δικτύου Δράμας - Αμφίπολης».
Κύριε Κυριαζίδη, έχετε τον λόγο για την πρωτολογία σας.
ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε.
Κύριε Υπουργέ, η Δράμα ζει την απόλυτη συγκοινωνιακή απομόνωση, η οποία προκύπτει από την παύση σιδηροδρομικών δρομολογίων και την έλλειψη σύγχρονης σύνδεσης με ασφαλείς οδικούς άξονες, με την Εγνατία Οδό στο ύψος της Αμφίπολης και με την κεντρική πόλη της Καβάλας.
Παρά τα βήματα που γίνονται προς αυτή την κατεύθυνση και συμβάλλετε θετικά και το Υπουργείο και εσείς, βεβαίως, διαχρονικά για τη διευθέτηση αυτών των ζητημάτων, ο χρονικός ορίζοντας πλήρους υλοποίησής τους είναι ασαφής και μακροπρόθεσμος.
Λαμβάνοντας υπ’ όψιν αυτά τα δεδομένα, σε σύσκεψη που πραγματοποιήθηκε στις 19 Ιανουαρίου του 2026 στην Περιφερειακή Ενότητα Δράμας, με τη συμμετοχή εκπροσώπων της Τοπικής Αυτοδιοίκητης α΄ και β΄ βαθμού, ύστερα από πρόσκλησή μου, προγραμματίστηκαν και ιεραρχήθηκαν συγκεκριμένες ανάγκες και ζητήματα του τόπου.
Μεταξύ αυτών, προτείνεται η ανάληψη από το Υπουργείο Υποδομών και Μεταφορών ρόλου συντονισμού των Περιφερειών Ανατολικής Μακεδονίας και Θράκης, μαζί με την Περιφέρεια της Κεντρικής Μακεδονίας, με σκοπό την αναβάθμιση του υπάρχοντος οδικού δικτύου Δράμας - Αμφίπολης.
Η Περιφέρεια Ανατολικής Μακεδονίας και Θράκης έχει δηλώσει την πρόθεσή της για την έναρξη των αιτούμενων εργασιών αναβάθμισης, ενώ από πλευράς της Κεντρικής Περιφέρειας Μακεδονίας δεν έχει δειχθεί ένα ενδιαφέρον.
Καταθέτω και τα σχετικά κείμενα τα οποία έχουν σταλεί, όπως και την απόφαση που έχει υπάρξει στην τοπική αυτοδιοίκηση του τόπου μου.
(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Έτσι, λοιπόν, το υφιστάμενο οδικό δίκτυο εξακολουθεί να αποτελεί τον μονόδρομο, έτσι ώστε να μετακινούνται στην ευρύτερη περιοχή με ασφάλεια τα οχήματα. Και εκεί έχουμε τεράστια προβλήματα. Μέσω αυτού εξυπηρετούνται και ευαίσθητες κοινωνικές ομάδες, καθότι έχουμε μεγάλο πρόβλημα με τους καρκινοπαθείς του τόπου μου προς τη Θεσσαλονίκη και Αλεξανδρούπολη.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και βεβαίως, εδώ είναι το μεγάλο ζήτημα και ο φόβος αναφορικά με το πότε επιτέλους θα υπάρξει η συντήρηση, αλλά και η κατασκευή του νέου δικτύου. Ένα σωστά συντηρημένο οδικό δίκτυο προσφέρει διευκόλυνση τόσο στους επιχειρηματίες που μεταφέρουν τα προϊόντα τους από τη Δράμα όσο και τους επισκέπτες που έχουν προορισμό τη Δράμα.
Βεβαίως, τώρα έχουμε και το ζήτημα αναφορικά με την ένταξη της Βουλγαρίας και της Ρουμανίας στη ζώνη Σένγκεν από 1-1-2025, που άλλαξε ριζικά τα δεδομένα στις διασυνοριακές μετακινήσεις. Ήδη προκαλείται μια κατακόρυφη αύξηση της κίνησης, επιβαρύνοντας πολύ περισσότερο το υπάρχον οδικό δίκτυο.
Το υπάρχον οδικό δίκτυο της Δράμας είναι παλαιό, ελλιπώς συντηρημένο, καθώς έχουμε περίπου πενήντα χιλιάδες φορτηγά τον χρόνο να διακινούνται από τα λατομεία...
ΠΡΟΕΔΡΕΥΩΝ (Αθανάσιος Μπούρας): Τα υπόλοιπα στη δευτερολογία σας, κύριε συνάδελφε.
Κύριε Υπουργέ, έχετε τον λόγο για την απάντησή σας.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Βουλευτά, μεταφέρετε μια αίσθηση της Δράμας την οποία κατανοώ. Ξέρετε ότι έχω έρθει, έχω συζητήσει και με τους φορείς της πόλης και της Περιφερειακής Ενότητας και ξέρω πολύ καλά τι εννοείτε.
Παρ’ όλα αυτά, νομίζω ότι αυτή η εικόνα θα λήξει πολύ σύντομα. Και ξέρετε ότι θα λήξει πολύ σύντομα, γιατί στη Δράμα δρομολογείται ένα πολύ μεγάλο έργο για το οποίο θα σας μιλήσω στη συνέχεια. Ωστόσο, πρέπει να ξεκαθαρίσω το εξής: Το οδικό δίκτυο στο οποίο αναφέρεστε είναι και θα συνεχίσει να είναι αρμοδιότητος των περιφερειών. Άρα, δεν εννοείται συντονιστικός ρόλος μεταξύ των περιφερειών στο πλαίσιο των αρμοδιοτήτων του Υπουργείου Υποδομών και Μεταφορών. Είναι ένα ζήτημα το οποίο αφορά το Υπουργείο Εσωτερικών. Το Υπουργείο Υποδομών και Μεταφορών μπορεί να αναλάβει ρόλο εάν του ζητηθεί από τις οικείες περιφέρειες και εφ’ όσον κριθεί ότι το σχετικό έργο αποτελεί έργο εθνικής σημασίας. 
Τα συγκεκριμένα έργα στα οποία αναφέρεστε είναι έργα τα οποία αφορούν τις περιφέρειες. Δεν θα είχαμε καμία αντίρρηση σε ένα πολύ πρώτο επίπεδο να παράσχουμε μία τεχνική βοήθεια ειδικά σε ό,τι αφορά τα έργα οδικής ασφάλειας, αλλά είναι προφανές ότι η κάθε πρωτοβουλία αφορά αποκλειστικά τις περιφέρειες και δεν μπορεί να παρέμβει κανένας στις μεταξύ τους σχέσεις ούτε στις σχέσεις με την κεντρική εξουσία, υπό την έννοια ότι τουλάχιστον το Υπουργείο Υποδομών και Μεταφορών δεν είναι υπερκείμενο Υπουργείο και δεν τις αντιμετωπίζει ως υποκείμενες αρχές. 
Έρχομαι τώρα σε αυτό που σας είπα, ότι θα αλλάξει η εικόνα. Αυτό, λοιπόν, σας το είπα, γιατί όλοι οι πόροι του Υπουργείου Υποδομών και Μεταφορών, κάτι που νομίζω ότι κατανοείτε, έχουν εστιαστεί αυτή τη στιγμή σε έναν συγκεκριμένο σκοπό, ο οποίος είναι να ολοκληρωθεί το συντομότερο δυνατόν η συμβασιοποίηση του γνωστού ΣΔΙΤ που ξέρετε, του Δράμα-Αμφίπολη, του ίδιου δρόμου, δηλαδή, με διαφορετική χάραξη. Πρόκειται για ένα έργο περίπλοκο, για ένα έργο που δεν είναι εύκολο. Είναι ένα έργο το οποίο σε αρκετά σημεία ακολουθεί μία διαφορετική χάραξη από την υφιστάμενη, ένα έργο που πραγματικά απαιτεί πολλούς πόρους -άρα, είναι ένα ακριβό έργο-, ένα έργο που χρειάζεται σημαντικό συντονισμό. Και φυσικά είναι ένα έργο το οποίο απαιτεί να υπάρξουν σχετικές εκταμιεύσεις σε αντίθεση με την αίσθηση που έχουν πολλοί, δεδομένου ότι θα εκτελεστεί ως έργο ΣΔΙΤ. 
Αυτή τη στιγμή έχει υπάρξει ο προσωρινός ανάδοχος, ας το πούμε έτσι, οπότε έχει γίνει η σχετική πρόσκληση προς αυτόν να προσκομίσει εγγυητική επιστολή, να υποβάλλει τα δικαιολογητικά του, να υποβάλει στοιχεία σχετικά με τον ανεξάρτητο ελεγκτή ο οποίος θα παρακολουθεί το έργο, να προβεί στην επαλήθευση του χρηματοδοτικού μοντέλου, να αρχίσει ουσιαστικά δηλαδή τις διαπραγματεύσεις με τις τράπεζες που είναι τα τρίτα μέρη τα οποία είναι πάρα πολύ σημαντικά σε αυτή τη σχέση, αλλά και να οριστικοποιήσει τα συμβατικά τεύχη και να τα φέρει στην υπηρεσία. Το σημαντικότερο είναι ότι αυτή είναι μία διαδικασία η οποία έχει προχωρήσει. Ήδη ο προσωρινός ανάδοχος προσκόμισε στις 12 Οκτωβρίου μία εγγυητική επιστολή ύψους 8 εκατομμυρίων ευρώ, γεγονός που σημαίνει ότι είμαστε σε μια διαδικασία που τρέχει, ότι είμαστε σε μία φάση συμβασιοποίησης που έχει πάρει τον δρόμο της. 
Όπως ξέρετε, η διάρκεια κατασκευής είναι τριάντα μήνες, η διάρκειά της είναι τρία έτη και η διάρκεια παραχώρησης της σύμβασης σύμπραξης είναι τριάντα έτη, οπότε θεωρείται ότι η περίοδος λειτουργίας θα είναι το ίδιο διάστημα και θα καλύπτεται από τον ιδιωτικό φορέα της σύμπραξης. Εκείνο το οποίο προσπαθούμε και αποτελεί στόχο -και όλοι οι πόροι του Υπουργείου συντείνουν προς αυτό- είναι τον Μάρτιο του 2027 να έχουμε υπογεγραμμένη σύμβαση για το οδικό δίκτυο Δράμας-Αμφίπολης.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. 
Ορίστε, κύριε Κυριαζίδη, έχετε τον λόγο για τη δευτερολογία σας. 
ΔΗΜΗΤΡΙΟΣ ΚΥΡΙΑΖΙΔΗΣ: Κύριε Υπουργέ, η ολοκλήρωση της αναφερόμενης οδικής διασύνδεσης αποτελεί ένα πολυαναμενόμενο έργο που εκκρεμεί δεκαετίες, πάμε στη δεύτερη γενιά. Δίχως ίχνος υπερβολής η διασύνδεση με ένα σύγχρονο ταχύ και ασφαλή αυτοκινητόδρομο, όπως τονίσατε κι εσείς, θα αποτελέσει ένα έργο πνοής και μαζί του θα συνεισφέρει εμμέσως πλην σαφώς στην επίλυση συνδεδεμένων προβλημάτων, όπως και στη βελτίωση της καθημερινότητας των κατοίκων και των επισκεπτών. 
Η ύπαρξη ενός ολοκληρωμένου και σύγχρονου οδικού δικτύου που μειώνει τις αποστάσεις και εγγυάται την ασφάλεια των μετακινήσεων θα δώσει ώθηση τόσο στην ανάπτυξη όσο και στην εξωστρέφεια των επιχειρήσεων της περιοχής μας. Κάθε χρόνο έχουμε βαριά τροχαία ατυχήματα, θανατηφόρα ατυχήματα. Άρα, θα έλεγα ότι είναι επιτακτικό να προχωρήσει το όλο έργο, όπως αναφέρατε κι εσείς, ενώ, όπως είπατε, πάμε για τον Μάρτιο του 2027. 
Μάλιστα, όπως πληροφορήθηκα, χθες είχατε συνάντηση με τοπογράφο του τόπου μας, με Δραμινό δηλαδή, ο οποίος σας κατέθεσε ένα πόνημα σχετικά με τις ενέργειες που πρέπει ενδεχομένως να γίνουν για να προχωρήσει συντομότερα, αν θέλετε, το έργο. Βεβαίως, όπως αναφέρατε κι εσείς, το επόμενο διάστημα θα πρέπει να οριστεί ο τιμητής, να ανοίξει ο κωδικός για τα κτήματα των απαλλοτριώσεων και να ολοκληρωθεί το συντομότερο δυνατό το έργο συμβασιοποίησης με την εταιρεία που έχει αναλάβει. 
Κύριε Υπουργέ, θέλω να πιστεύω ότι η έναρξη των εργασιών θα ξεκινήσει τουλάχιστον στις αρχές του επόμενου έτους. Εσωτερικά -εννοώ στη δραμινή κοινωνία- γίνεται κουβέντα, γιατί δεν γινόμαστε πλέον πιστευτοί. Είναι δύσπιστοι για όλα αυτά που αναφέρουμε, διότι όλοι περιμένουν να μπει εκσκαφέας, έτσι ώστε να γίνει επιτέλους πιστευτό ότι το έργο αυτό θα περατωθεί. Από τα σαράντα δύο χιλιόμετρα, τα δεκατέσσερα ανήκουν στην Περιφερειακή Ενότητα Δράμας και τα υπόλοιπα είκοσι οκτώ στην Περιφερειακή Ενότητα Σερρών. 
Στον σημερινό, όπως θα έλεγα, διάδρομο έχουμε επικίνδυνα σημεία. Όπως πολλές φορές έχω πει, έχουμε να κάνουμε με έναν δρόμο επικίνδυνο και αναμένουμε, όπως είπατε κι εσείς, τη βελτίωσή του. Ωστόσο, δεν είδα κινήσεις από την πλευρά της Κεντρικής Περιφέρειας Θεσσαλονίκης για την ανακατασκευή του, για τη διόρθωσή του. Θα προχωρήσω, λοιπόν, σε αυτού του είδους τις ενέργειες και πιστεύω ότι θα συνδράμετε κι εσείς. Όμως, εκείνο που περιμένουμε όλοι είναι τον εκσκαφέα τουλάχιστον τον Μάρτιο, όπως είπατε. Άλλως, δεν γινόμαστε πιστευτοί και έχουμε τεράστιο πρόβλημα με την απομόνωση του τόπου μας.
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε. 
Ορίστε, κύριε Υπουργέ, έχετε τον λόγο για τη δευτερολογία σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Κυριαζίδη, όσον αφορά στο υφιστάμενο τμήμα του δρόμου στο οποίο αναφέρεστε, σας επαναλαμβάνω ότι δεν έχουμε καμία αντίρρηση να συνεργαστούμε με τις οικείες περιφέρειες, αρκεί οι οικείες περιφέρειες να δείξουν το σχετικό ενδιαφέρον. Δεν μπορεί να προέλθει ένα τέτοιο ενδιαφέρον από την πλευρά του κεντρικού κράτους, αλλά από την πλευρά των περιφερειών. Εκεί μιλάμε για έργα οδικής ασφάλειας, τα οποία δεν είναι έργα μεγάλου βάθους, αλλά εν πάση περιπτώσει, μπορούμε να καθοδηγήσουμε τις περιφέρειες και όχι να τις αναλάβει το Υπουργείο Υποδομών και Μεταφορών, το οποίο, επαναλαμβάνω, είναι εστιασμένο στον κεντρικό άξονα, σε αυτόν που πρόκειται να κατασκευαστεί. 
Σας είπα ότι στόχος είναι να έχουμε συμβασιοποίηση τον Μάρτιο του 2027, κάτι που δεν είναι εύκολο. Και δεν είναι εύκολο, διότι, όπως αντιλαμβάνεστε, ο τρίτος παίκτης σε αυτή τη σχέση είναι οι τράπεζες. Οι τράπεζες πρέπει να εξασφαλίσουν τις δανειοδοτήσεις της αναδόχου εταιρείας, κάτι που πρέπει να τρέξει. Ελπίζω ότι οι σχετικές αναταράξεις που υπάρχουν κατά διαστήματα στο ζήτημα των επιτοκίων δεν θα επιβραδύνουν αυτή τη διαδικασία, η οποία έχουμε ζητήσει από την παραχωρησιούχο ανάδοχο να τελειώσει τον Μάρτιο του 2027. Μάλιστα, αυτό είναι κάτι στο οποίο θα επιμείνουμε. Θα προσπαθήσουμε κι εμείς να συνδράμουμε όσο χρειαστεί, ώστε να υπάρξει αυτό το χρονοδιάγραμμα.
Αντιλαμβάνομαι πάρα πολύ καλά ότι η τοπική κοινωνία δεν πείθεται, γιατί πρόκειται για κάτι που ζητάει χρόνια, όπως είπατε. Όμως, σκεφτείτε ότι αυτή είναι μία ιστορία που ξεκίνησε το 2022. Τότε ξεκίνησε πρακτικά αυτό το έργο να παίρνει σάρκα και οστά, γιατί επικαιροποιήθηκαν οι μελέτες, υπήρξαν ουσιαστικά μελέτες και άρχισαν να αποκτούν υλοποιήσιμα χαρακτηριστικά στο πεδίο. Αντιλαμβάνεστε, λοιπόν, ότι η ωρίμανση ήθελε τον χρόνο της. Δεν είναι κάτι που γίνεται χωρίς να απαιτείται συγκεκριμένος χρόνος, ο οποίος έχει ήδη αναλωθεί και έχει προχωρήσει πάρα πολύ σημαντικά.
Θα υπάρξει σχετική πίστωση για τις απαλλοτριώσεις. Σε πρώτη φάση αυτές εκτιμώνται, αν δεν κάνω λάθος, στο ύψος των 18,5 εκατομμυρίων ευρώ για το πρώτο τμήμα, ενώ υπάρχουν εννέα κτηματολόγια που τρέχουν. Και αυτή είναι μία υπόθεση που πρέπει να τρέξει πολύ γρήγορα για να μην υπάρξουν καθυστερήσεις από την ανάδοχο κοινοπραξία. Όμως, καταλαβαίνετε ότι για να μπει το έργο στις ράγες, θα πρέπει να ολοκληρωθούν και οι μελέτες. Άρα, η όποια μπουλντόζα περιμένετε να μπει θα μπει μόλις ολοκληρωθούν οι συγκεκριμένες μελέτες. 
Θέλω να σας θέσω ένα παράδειγμα, για να καταλάβετε πώς λειτουργούν τα ΣΔΙΤ. Τα ΣΔΙΤ έχουν ένα πολύ συγκεκριμένο χαρακτηριστικό. Επειδή ο ιδιωτικός φορέας σύμπραξης επείγεται να ολοκληρωθεί το έργο -γιατί προφανώς πρέπει να τρέξει με τους ρυθμούς που του βάζουν οι τράπεζες και πρέπει να αρχίσει και η αποπληρωμή των πληρωμών διαθεσιμότητας-, είναι σαφές ότι όταν αρχίζουν οι εργασίες στο πεδίο, αυτές σταματάνε. 

Το πιο χαρακτηριστικό παράδειγμα γι’ αυτό, είναι το Flyover της Θεσσαλονίκης, το οποίο προφανώς το βλέπετε εφόσον πετάτε από Θεσσαλονίκη. Είναι ένα έργο στο οποίο η τοπική κοινωνία στην αρχή ήταν δύσπιστη, ένα έργο στο οποίο ήταν πάρα πολύ επιφυλακτική για το αν θα τρέξει και τώρα βλέπει ότι μιλάμε για εργοτάξια τα οποία έχουν αναπτυχθεί σε όλο το δρόμο και τρέχει με έναν ρυθμό ο οποίος είναι πρωτοφανής. 
Σας διαβεβαιώνω ότι ακριβώς το ίδιο θα συμβεί στο ΣΔΙΤ Δράμα - Αμφίπολη, όπως και στο αδελφό ΣΔΙΤ, γιατί ξέρετε ότι έχει δρομολογηθεί με ένα άλλο δίδυμο έργο που είναι το Χαλκηδόνα - Έδεσσα. Είναι έργα τα οποία θα τα δείτε ότι θα τρέξουν πάρα πολύ γρήγορα, αμέσως μετά τη συμβασιοποίησή τους. Μέχρι τότε, εδώ είμαστε για να λογοδοτούμε στη Δραμινή κοινωνία για την πρόοδο του έργου και σας είπα σε ποια στάδια βρισκόμαστε αυτήν τη στιγμή. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τέσσερις συνοδοί εκπαιδευτικοί από το 2ο Γενικό Λύκειο Αργυρούπολης. 
Η Βουλή σάς καλωσορίζει και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Όπως είμαι βέβαιος ότι σας έχει εξηγηθεί, σήμερα η Βουλή δεν ασκεί νομοθετικό έργο, δηλαδή ψήφιση κάποιου νομοσχεδίου, αλλά κάνει μια διαδικασία που ονομάζεται κοινοβουλευτικός έλεγχος, γι’ αυτό και βλέπετε αυτή την εικόνα, γιατί είδα όλοι να περιεργείτε. Ένας ή μία Βουλευτής ερωτά για κάποιο, κατά την κρίση του επίκαιρο θέμα, και ένας Υπουργός απαντά. Και βέβαια, αυτός ο διάλογος δεν γίνεται μεταξύ των δύο, τον ακούει ο ελληνικός λαός μέσα από το Κανάλι της Βουλής, γι’ αυτό και βλέπετε αυτήν τη διαδικασία.
Συνεχίζουμε, λοιπόν, με την τέταρτη με αριθμό 187/30-10-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Υποδομών και Μεταφορών με θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δισ.;».
Κύριε συνάδελφε, κύριε Γιαννούλη, έχετε τον λόγο για την πρωτολογία σας.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πάρα πολύ, κύριε Πρόεδρε. 
Πρέπει να παρατηρήσω ότι έχετε και ταλέντο εκπαιδευτικού με την ενδελεχή ανάλυση στα παιδιά για το τι ακριβώς κάνουμε. 
ΠΡΟΕΔΡΕΥΩΝ (Αθανάσιος Μπούρας): Είμαι παλιός καθηγητής, κύριε Γιαννούλη, γι’ αυτό έχω αδυναμία στα παιδιά. 
ΧΡΗΣΤΟΣ ΓΙΑΝΝΟΥΛΗΣ: Ακριβώς.
Κύριε Υπουργέ, αργήσαμε λίγο να βρεθούμε και με ευθύνη δική μου από τον Σεπτέμβριο γι’ αυτήν την ερώτηση. Χαίρομαι, όμως, που το καταφέρνουμε γιατί παραμένουν οι αεροπορικές συγκοινωνίες στην επικαιρότητα και πολλαπλασιάζεται το ενδιαφέρον λόγω της ρευστότητας που δημιουργείται στην αεροπορική κοινότητα. Βέβαια, έχουμε ένα ραντεβού στις 16 Μαΐου του 2027 στη Θεσσαλονίκη, στο Flyover, το κρατώ για να είναι και αποτυπωμένο στα Πρακτικά της Βουλής ότι επικαιροποιείται το ραντεβού για τα εγκαίνια και τη λειτουργία του Flyover, ενός επίσης μεγάλου έργου υποδομών και μεταφορών. 
Πάμε τώρα στο αεροδρόμιο Ελευθέριος Βενιζέλος. Είπα και πριν ότι η αεροπορική κοινότητα, οι αεροπορικές συγκοινωνίες, βρίσκονται σε μία ιδιαίτερα κρίσιμη καμπή. Πριν αναφερθώ στο αεροδρόμιο Ελευθέριος Βενιζέλος, θα ήθελα να συνθέσω το μωσαϊκό με τις ψηφίδες και των προβλημάτων στο αεροδρόμιο της Χίου και στις απώλειες που έχει το αεροδρόμιο της Θεσσαλονίκης, με βάσεις ξένων αεροπορικών εταιρειών, τις αυξήσεις των καυσίμων, την υποστελέχωση οργανικών δομών επίγειας εξυπηρέτησης, μια σειρά από προβλήματα. 
Σε όλα αυτά είχαμε την ελπίδα ότι η αύξηση της επιβατικής κίνησης στο αεροδρόμιο Ελευθέριος Βενιζέλος είναι κάτι πιστοποιημένο που θα τύχει και της ανάλογης προετοιμασίας. Και βλέπουμε τελικά, το φθινόπωρο, ότι ο ταλαιπωρημένος διαγωνισμός για το νέο terminal και τα έργα υποδομής στο αεροδρόμιο Ελευθέριος Βενιζέλος, ακυρώνονται, παίρνουν παρατάσεις ή έχουν μπει σε μία διελκυστίνδα που την έχουμε πληρώσει πολύ ως ελληνική οικονομία και ελληνική κοινωνία, μεταξύ πολιτικής ηγεσίας, φορέων του Δημοσίου, όπως η Αρχή Πολιτικής Αεροπορίας και εργολαβικών συμφερόντων. Ακυρώθηκε ο διαγωνισμός. 
Το αντικείμενο της ερώτησης είναι αν υπάρχει ένα χρονοδιάγραμμα. Αν θέλετε, μας εξηγείτε και τους λόγους, γιατί έχουν γραφτεί και έχουν ειπωθεί πολλά σε σχέση και με τις εργολαβικές συνεργασίες και την εθνική καταγωγή τους, για παράδειγμα τη συμμετοχή και εργολάβων από την Τουρκία σε αυτά τα σχήματα, αλλά ο πυρήνας του ερωτήματος παραμένει. Η ακύρωση είναι δεδομένη, η καθυστέρηση επίσης, το μέλλον πώς προδιαγράφεται και με ποια βήματα;
Θα επανέλθω και στη δευτερολογία μου.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Γιαννούλη.
Ορίστε, κύριε Υπουργέ, έχετε τον λόγο για την απάντησή σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Βουλευτά, χαίρομαι που δώσαμε ραντεβού στις 16 Μαΐου, αλλά δεν πρόκειται για ραντεβού των δυο μας μας ή ραντεβού των πολιτικών προσώπων της Θεσσαλονίκης, πρόκειται για το ραντεβού που έχει δώσει το έργο με την πόλη. Αυτό το οποίο μετέφερα εγώ είναι η συμβατική υποχρέωση του αναδόχου από την οποία δεν έχουμε αποκλίνει ούτε στιγμή πλέον και δεν μοιάζει να χρειάζεται να αποκλίνουμε. Επειδή διάβασα σήμερα στον τοπικό τύπο της Θεσσαλονίκης ότι αυτό συνδέεται με τον χρόνο των εκλογών και διάφορα τέτοια, καμία σχέση.
Ευχαριστώ για την ερώτηση για το αεροδρόμιο, έχει καθυστερήσει όντως. Νόμιζα ότι είχαν καθυστερήσει τα αεροπλάνα σας και δεν ερχόσασταν στα ραντεβού λόγω της μεγάλης κίνησης στο Βενιζέλος, στα ραντεβού που είχαμε δώσει νωρίτερα. Το λέω αυτό, διότι όντως στο αεροδρόμιο Ελευθέριος Βενιζέλος παρατηρούνται καθυστερήσεις σε ό,τι αφορά και την κυκλοφορία ακόμα και των επιβατών μέσα στο ίδιο το αεροδρόμιο, διότι πρόκειται για ένα success story. Δηλαδή πρόκειται για το success story της ίδιας της ελληνικής οικονομίας, που σε έναν μεγάλο βαθμό έχει δει τη βιομηχανία του τουρισμού να απογειώνεται και να προσγειώνεται στο Βενιζέλος. 
Τώρα, πρέπει να πω ότι στο πρώτο εννεάμηνο του 2026, το αεροδρόμιο εξυπηρέτησε 27,3 εκατομμύρια επιβάτες -είχε αύξηση 4,3%- ενώ τον Αύγουστο για πρώτη φορά στην ιστορία του το αεροδρόμιο ξεπέρασε τα 4 εκατομμύρια επιβάτες σε έναν μήνα. Καταλαβαίνετε, λοιπόν, ότι τα νούμερα -και φαντάζομαι ότι αυτή είναι και η βάση της ερώτησης σας- είναι συντριπτικά. 
Εκείνο το οποίο έκανε ο Διεθνής Αερολιμήν Αθηνών είναι ότι δεν ματαίωσε την επέκτασή του, προσάρμοσε την επέκτασή του στην πραγματικότητα, διότι έπρεπε να την προσαρμόσει στην αναμενόμενη επιβατική κίνηση, η οποία είναι μεγαλύτερη από αυτήν που αρχικά προεβλέπετο. Ναι μεν το πρόγραμμα των σαράντα εκατομμυρίων επιβατών παραμένει αυτό το οποίο ήταν το σχέδιο αναφοράς, αλλά προχωρεί πλέον τμηματικά με μικρότερο κατασκευαστικό κίνδυνο και λιγότερες επιπτώσεις στη λειτουργία του αεροδρομίου στους επιβάτες. Όπως καταλαβαίνετε, ένα αεροδρόμιο το οποίο είναι διαρκές εργοτάξιο, είναι ένα αεροδρόμιο το οποίο δεν είναι χρηστικό για τους επιβάτες, δεν είναι πάντα ελκυστικό. 
Πρέπει να σας πω ότι η ΑΠΑ δεν έχει αρμοδιότητα συντονισμού των έργων του αεροδρομίου. Έχει μία κάποια ενημέρωση, αλλά δεν έχει καμία ενημέρωση σε ό,τι αφορά τις επιμέρους εργασίες ή δεν έχει κανέναν ρυθμιστικό ρόλο. Είναι το διοικητικό συμβούλιο της εταιρείας αυτό που παίρνει τις αποφάσεις και είναι αυτό το οποίο έχει δρομολογήσει τον νέο διαγωνισμό. Τρέχει ο νέος διαγωνισμός από τις 26 Οκτωβρίου με εκτιμώμενο προϋπολογισμό 250 εκατομμύρια ευρώ. Επίσης, προκηρύχθηκε ο διαγωνισμός που αφορά στη νότια πτέρυγα του κυρίου αεροσταθμού, την επέκταση του δορυφορικού -που ξέρετε- και εργασίες σε συναφείς χώρους, θα έχει και μία μόνιμη υπόγεια διασύνδεση με τον κύριο σταθμό. Στις 26 Φεβρουαρίου του 2027 αναμένεται η υποβολή των προσφορών και η ανάθεση αναμένεται τον Απρίλιο. Καταλαβαίνετε ότι μιλάμε για ιδιωτικό φορέα, οπότε οι διαδικασίες είναι διαφορετικές και πιο σύντομες και οι εργασίες αναμένεται ότι θα ξεκινήσουν στο δεύτερο εξάμηνο του 2027. 
Σε εξέλιξη είναι και άλλες εργασίες, ο βορειοδυτικός χώρος στάθμευσης των αεροσκαφών, ο πολυώροφος χώρος στάθμευσης που τον βλέπουμε όλοι όσοι πηγαινοερχόμαστε και το νέο κτίριο VIP, υποδοχής επισήμων, το οποίο είναι ήδη σε εξέλιξη, με προϋπολογισμό συνολικό 250 εκατομμύρια και τα οποία αναμένεται να ολοκληρωθούν μέσα στο 2027. Προχωρούν, επίσης, επενδύσεις στον διαβατηριακό έλεγχο και στον έλεγχο ασφαλείας. Στο δεύτερο εξάμηνο του 2027 προβλέπεται ο νέος διαγωνισμός, ο οποίος αφορά την αρχική φάση επέκτασης του βορείου αεροσταθμού. Το σύνολο των επενδύσεων εκτιμάται στα 950 εκατομμύρια ευρώ, κατά συνέπεια αυτό το οποίο ρωτάτε είναι στην πραγματικότητα ένα success story. 

ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό. 
Ορίστε, κύριε Γιαννούλη, έχετε τον λόγο για τη δευτερολογία σας.
ΧΡΗΣΤΟΣ ΓΙΑΝΝΟΥΛΗΣ: Κύριε Υπουργέ, ξέρετε ότι σε αυτό το Βήμα, σε αυτήν την Αίθουσα, προσέρχομαι πάντα με τη λογική της επισπεύδουσας Αντιπολίτευσης και με την αποδοχή των καλών προθέσεων και από τις δύο πλευρές. 
Το ερώτημά μου ήταν διαφορετικό. Κατ’ αρχάς, να διευκρινίσω ότι η καθυστέρηση στη συνεύρεσή μας δεν είναι μόνο εξαιτίας των καθυστερήσεων στα αεροπορικά δρομολόγια, αλλά είναι και εξαιτίας της αδυναμίας να τηρείται με ακρίβεια το πρόγραμμα των αεροπορικών δρομολογίων. Κι αυτό έχει αιτίες που έχουν και πολιτικές απολήξεις σε σχέση με την στελέχωση του προσωπικού επίγειας εξυπηρέτησης -που ξαναλέω ότι είναι πολύ σημαντικό- αλλά και τον εκσυγχρονισμό των εναέριων υποδομών ελέγχου της κυκλοφορίας. 
Το ερώτημά μου, όμως, ήταν άλλο. Υπήρξε και προχωρούσε ένας διαγωνισμός ύψους 1,3 δισεκατομμυρίων ευρώ για την εκτίμηση της αύξησης της επιβατικής κίνησης στα σαράντα εκατομμύρια τον χρόνο. Έρχεται η ΑΠΑ -εκεί υπάρχει μία καχυποψία πολιτικής σκοπιμότητας- για να διευκολύνει τη δικαιολόγηση των κωλυσιεργιών ή των προβλημάτων που υπήρχαν στην εξέλιξη αυτού του έργου και αναβαθμίζει τον στόχο σε εξήντα εκατομμύρια επιβάτες. Το κάνει χωρίς να έχει την αρμοδιότητα, όπως λέτε εσείς, αλλά έχει σίγουρα εικόνα για τις ανάγκες του κεντρικού αεροδρομίου της Ελλάδας. 
Θα επαναφέρω την ερώτηση αν υπάρχει σχεδιασμός και χρονοδιαγράμματα, πέρα από αυτά που μας είπατε για την κατάτμηση επιμέρους έργων και αν υπάρχουν εμπλοκές με τα εργολαβικά σχήματα που θα μας οδηγήσουν πάλι στην παθογένεια των αδικαιολόγητων αποζημιώσεων, των υπερβολικών ανατιμολογήσεων ή υπερκοστολογήσεων των έργων στις υποδομές και τις μεταφορές. 
Παραμένει, όμως, ο βασικός πυρήνας του ερωτήματος αν αυτή τη στιγμή έχετε μπροστά σας ως πολιτική ηγεσία των υποδομών και των μεταφορών, η έχουσα την επίβλεψη ακόμα και του -πλήρως καναδικών συμφερόντων πλέον- αεροδρομίου Ελευθέριος Βενιζέλος, ένα συγκεκριμένο χρονοδιάγραμμα κόστους υλοποίησης, γιατί τα χρονικά περιθώρια που μας θέσατε, δηλαδή το δεύτερο εξάμηνο του 2027, έχουμε ή δεν έχουμε εκλογές, έχουμε ή δεν έχουμε -που μάλλον θα έχουμε- αλλαγή Κυβέρνησης στις εκλογές του 2027, είναι στον πυρήνα της σεζόν και της περιόδου που το Ελευθέριος Βενιζέλος θα υποδέχεται αυτόν τον πραγματικά αξιοθαύμαστο αριθμό επιβατών και κυρίως τουριστών. 
Έχετε πραγματικά εικόνα ή άγεται και φέρεται και η Κυβέρνηση και οι αρμόδιοι φορείς που εμπλέκονται σε αυτό, από τους τακτικισμούς, τα σχέδια, τις εσωτερικές αντιπαραθέσεις των κατασκευαστικών εταιρειών; Θα ήθελα και ένα σχόλιό σας αν ισχύει η πληροφορία στη δημόσια σφαίρα -δεν την υιοθετώ, το θέτω ως ερώτημα- και για την ανάμειξη τουρκικών συμφερόντων σε αυτήν την κατασκευαστική προσπάθεια. 
Επομένως, θέλουμε κόστος, χρονοδιάγραμμα, υλοποίηση, έγκαιρη παράδοση και λειτουργία του αεροδρομίου στην επίμαχη περίοδο που περιγράψατε ότι θα εξελίσσονται τα τμήματα του συνολικού έργου. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Γιαννούλη.
Ορίστε, κύριε Υπουργέ, έχετε τον λόγο για τη δευτερολογία σας. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Αγαπητέ μου κύριε Γιαννούλη, νομίζω ότι στην ερώτησή σας, όπως επανήλθατε, υπάρχει μια παρανόηση. Δεν μιλάμε για ένα δημόσιο έργο, μιλάμε για ένα ιδιωτικό έργο. Το έργο εκτελείται με βάση ιδιωτικές διαδικασίες. Δεν είναι ένα δημόσιο έργο. Κατά συνέπεια, ούτε ζητήματα καθυστερήσεων όπως τα θέτετε υπάρχουν -δεν υπάρχει η δικαστική προστασία που υπάρχει στα δημόσια έργα- ούτε υπάρχουν ζητήματα κόστους το οποίο θα βαρύνει το Δημόσιο. Δεν έχουν τεθεί τέτοια ζητήματα ούτε ετέθησαν ποτέ. 
Αυτό το οποίο υπάρχει είναι ότι ακολουθείται μία σύμβαση παραχώρησης, η οποία έχει γίνει πολλά χρόνια νωρίτερα και με κυβέρνηση πολύ διαφορετική από τη σημερινή κυβέρνηση, όπως ξέρετε. Μιλάμε, λοιπόν, για μια σύμβαση παραχώρησης που έχει συγκεκριμένες προβλέψεις. Η σύμβαση παραχώρησης αυτή προβλέπει ότι όταν πιάσει το 90% ενός στόχου, πάει στο επόμενο βήμα το αεροδρόμιο και σε αυτή τη φάση είμαστε τώρα. Και δεν αποκλίνουμε από αυτή τη φάση. Οι επενδύσεις οι οποίες είναι να γίνουν, θα γίνουν. Είναι οι επενδύσεις εκείνες οι οποίες πρέπει να γίνουν, αυτές οι οποίες επιβάλλονται κατά τη σύμβαση παραχώρησης, αλλά πάντοτε έχοντας υπ' όψιν τους την προβολή στο μέλλον με βάση την τρέχουσα κίνηση και την τρέχουσα αύξηση της κίνησης, η οποία πραγματικά είναι πάρα πολύ μεγάλη. 
Κατά συνέπεια, δεν πρέπει να υπάρχει φόβος ή σύγχυση με οποιοδήποτε δημόσιο έργο. Είναι εντελώς διαφορετικό. Ξέρετε πολύ καλά για τις καθυστερήσεις, όταν υπάρχει ένα πρόβλημα. Για παράδειγμα, επειδή είπατε και τη λέξη «Χίος», ο ένας από τους δύο διαδρόμους του αεροδρομίου για λόγους συντήρησης ήταν κλειστός και λειτουργούσε με τον έναν διάδρομο προσαπογειώσεων. 
Αυτό το οποίο είπαμε προηγουμένως είναι ότι πρέπει να προσαρμοστούμε και στο γεγονός ότι σε ένα μεγάλο αεροδρόμιο που δείχνει τέτοια τάση ανάπτυξης δεν είναι δυνατόν να έχουμε διαρκώς εργασίες, αλλά πρέπει να πάμε με βήματα τέτοια τα οποία να μπορούν στον ίδιο χρόνο να επιτρέπουν την παροχή υπηρεσιών υψηλού επιπέδου στους χρήστες του. Αυτό είναι πάρα πολύ σημαντικό. Και αυτό μπήκε στην εξίσωση. Και αυτό μπήκε στην παράμετρο. 
Τώρα βέβαια υπάρχουν -κι εσείς τα διαβάσατε και μάλλον τα υιοθετείτε ή εν πάση περιπτώσει τα βάζετε μέσα στη συζήτηση, αλλά και εγώ τα έχω διαβάσει- διάφορα παραπολιτικά στις παραπολιτικές στήλες και στις παραοικονομικές στήλες και πάει λέγοντας. Εγώ ούτε να τα επιβεβαιώσω μπορώ ούτε να τα διαψεύσω. Δεν μας αφορούν. Δεν αφορούν τη δημόσια σφαίρα. Μπορεί να αφορούν τις μεταξύ των εταιρειών αντιθέσεις, αλλά όχι τη δημόσια σφαίρα. 
Εμείς αντιμετωπίζουμε τον Διεθνή Αερολιμένα Αθηνών ως Κυβέρνηση, όπως πρέπει, δηλαδή ως έναν παραχωρησιούχο που έχει ένα συγκεκριμένο έργο και το οποίο πρέπει να το παραδώσει όπως προβλέπει η σύμβαση παραχώρησης. Πρέπει να σας πω ότι οι επενδύσεις οι βραχυπρόθεσμες μέχρι το 2030 -όχι η πλήρης ανάπτυξη, γιατί υπάρχει και η επόμενη φάση- εκτιμώνται στα 250 εκατομμύρια. Εμείς μπορούμε να θεωρούμε ότι αυτό είναι βάσιμο, διότι ο Διεθνής Αερολιμένας Αθηνών έχει ήδη εξασφαλίσει τραπεζικό δανεισμό 800 εκατομμυρίων ευρώ και υλοποιεί ένα τετραετές πρόγραμμα επανεπένδυσης μερισμάτων ύψους 240 εκατομμυρίων. Έλαβε φέτος, μάλιστα, για πρώτη φορά επενδυτική βαθμίδα και από τη Standard & Poor's και από τη Moody's. Όσο για το μέλλον, το εγκεκριμένο master plan φτάνει έως και τα πενήντα εκατομμύρια επιβάτες. 
Άρα, λοιπόν, στη δεύτερη φάση αυτής της επέκτασης, ο Διεθνής Αερολιμένας Αθηνών θα αξιολογήσει και επιλογές πέρα από τα σαράντα εκατομμύρια, εφόσον τεκμηριωθούν ως τεχνικά και λειτουργικά πρόσφορες αυτές. 
Θέλω να σας πω ότι αυτό για το οποίο συζητάμε είναι ένα αεροδρόμιο μιας χώρας η οποία κερδίζει χώρο. Είναι το αεροδρόμιο μιας χώρας που πραγματικά κερδίζει και στην πραγματικότητα ένα αεροδρόμιο το οποίο μπορεί να έχει το μέλλον που προβλέπεται από την ίδια τη σύμβασή του. Είναι μία ιστορία επιτυχίας, όπως σας είπα, την οποία παρακολουθούν και το Υπουργείο, αλλά και η Κυβέρνηση. Νομίζω ότι απασχολεί όλη τη χώρα. Άλλωστε, νομίζω ότι δεν υπάρχει καλύτερη επιβεβαίωση γι’ αυτό -και μάλιστα είναι και ένα δείγμα προόδου- από το ότι για το συγκεκριμένο θέμα σήμερα στη Βουλή διαλέγονται δύο Θεσσαλονικείς για το αεροδρόμιο της Αθήνας. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό.
Προχωράμε στην τελευταία για σήμερα επίκαιρη ερώτηση, την οποία μάλιστα παρακολουθεί από τα έδρανα των κρατικών λειτουργών και ο παλαιός συνάδελφος και νυν Δήμαρχος Διστόμου Αράχοβας και Αντίκυρας, ο κ Γιάννης Σταθάς.
 Είναι η έβδομη με αριθμό 178/27-10-2026 επίκαιρη ερώτηση πρώτου κύκλου της ανεξάρτητης Βουλευτού Βοιωτίας κ. Παναγιούς (Γιώτας) Πούλου προς τον Υπουργό Υποδομών και Μεταφορών με θέμα: «Σε ποιο στάδιο βρίσκεται η χρηματοδότηση και η δημοπράτηση της Παράκαμψης Αράχωβας;». 
Ορίστε, κυρία συνάδελφε, κυρία Πούλου, έχετε τον λόγο για την πρωτολογία σας. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πάρα πολύ, κύριε Πρόεδρε και επιτρέψτε μου να καλωσορίσω και εγώ τον πρώην Βουλευτή Βοιωτίας και νυν Δήμαρχο Διστόμου - Αράχωβας - Αντίκυρας, τον κ. Γιάννη Σταθά, αλλά και τους συμπολίτες που μας παρακολουθούν -γιατί υπάρχει, όπως αντιλαμβάνεστε, τεράστιο ενδιαφέρον γι’ αυτό το έργο- από τα θεωρεία. 
Καλώς ήλθατε, λοιπόν, και ελπίζω σήμερα να πάρουμε σαφείς απαντήσεις από τον Υπουργό μας. 
Κύριε Υπουργέ, έχω επιλέξει στην πρωτομιλία μου να πω δυο λόγια για το έργο και στη δευτερολογία για τις επιπτώσεις της μη κατασκευής του έργου. Άρα, λοιπόν, η Αράχωβα είναι ένα χαρακτηριστικό παράδειγμα -ο δρόμος, η παράκαμψη της Αράχωβας- για τον τρόπο που αντιμετωπίζονται τα έργα στη χώρα μας που είναι σημαντικά έργα υποδομών. Σχεδιάζονται, μελετώνται, πληρώνονται από τον Έλληνα φορολογούμενο, παρουσιάζονται ως προτεραιότητες, αλλά όταν έρχεται η ώρα της κατασκευής, η διαδικασία σταματά, επειδή δεν έχει προβλεφθεί το  βασικότερο, η χρηματοδότηση.
Το έργο είναι 3,6 χιλιόμετρα με σήραγγα διπλής κατεύθυνσης 1,6 χιλιομέτρων, οκτώ γέφυρες και λοιπά και λοιπά, συνολικού προϋπολογισμού 176 εκατομμυρίων. Είναι ένα έργο ώριμο. Έχει ολοκληρωμένες μελέτες και εγκεκριμένα πλέον τεύχη δημοπράτησης. Η ανάθεση της μελέτης του έργου έχει αρχίσει το 2009, κόστισε περίπου 2.800.000 ευρώ και βεβαίως, με τις αναπροσαρμογές στη συνέχεια και τη δεύτερη μελέτη που απαιτήθηκε, προσεγγίζει τα 3.000.000 ευρώ κόστος. Ακόμα και ο κ. Σταθάς, ως Βουλευτής το 2012, είχε καταθέσει σχετική ερώτηση για την πορεία και την εξέλιξη των μελετών. 
Ερχόμαστε τώρα, λοιπόν, και λέμε ότι έχουμε ώριμες μελέτες, τεύχη δημοπράτησης, περιβαλλοντική μελέτη -όπου πρέπει να σας πω ότι λήγει στις 31 Δεκεμβρίου 2026- και επιτέλους ζητάμε να μας απαντήσετε: Ποιο είναι το χρηματοδοτικό πρόγραμμα, πότε θα εξασφαλιστούν οι πόροι, πού βρίσκονται οι απαλλοτριώσεις, πότε θα δημοπρατηθεί το έργο; 
Γιατί, κύριε Υπουργέ, σας άκουσα πριν, αλλά όλοι μας όταν ακούμε πως θα μπουν οι μπουλντόζες, εννοούμε ότι θα ξεκινήσει το έργο. Κύριε Υπουργέ, στην  Αράχωβα πότε θα μπουν οι μπουλντόζες; Διότι, πραγματικά, περιμένει δεκαετίες το συγκεκριμένο έργο. Θα πω μετά για τις επιπτώσεις. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε την κ. Πούλου.
Ο κύριος Υπουργός έχει τον λόγο για την απάντησή του. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κυρία Βουλευτά, κατανοώ πάρα πολύ καλά αυτό το οποίο λέτε, ότι στην κοινή αίσθηση και στην αίσθηση των ανθρώπων που είναι ανεξοικείωτοι με την αλληλουχία ενός έργου, ως απαρχή έργου θεωρείται η μέρα που θα δουν μία μπουλντόζα στο πεδίο. Το κατανοώ πάρα πολύ καλά αυτό, αλλά επιτρέψτε μου να πω ότι στην πραγματικότητα ένα έργο ξεκινάει πολύ νωρίτερα. Ένα έργο ξεκινάει από τη σύλληψή του και την πρώτη αναγνωριστική μελέτη -ειδικά για ένα οδικό έργο που μιλάμε- που θα γίνει και από τις μελέτες, οι οποίες σε κάθε περίπτωση πρέπει να ακολουθήσουν για να μπορέσει αυτό το έργο να ωριμάσει. 
Εδώ μιλάμε για ένα έργο το οποίο έρχεται από το παρελθόν. Ένα έργο το οποίο έρχεται από το 2009, όπως σωστά είπατε, από τον παλαιό ΥΠΕΧΩΔΕ, το οποίο δεν υπάρχει τώρα, από την ΥΔΕΠΑΘΥ μια υπηρεσία του Υπουργείου, η οποία, επίσης, δεν υπάρχει τώρα ή την οποία διαδέχτηκαν άλλες υπηρεσίες και μια μελέτη η οποία έκλεισε πριν από καιρό, μετά από μια μακρά περίοδο εκπόνησης, όπου χρειάστηκε να αντιμετωπίσει πολλά προβλήματα και βεβαίως, κατανοώ ότι και η περίοδος στην οποία εκπονήθηκε δεν ήταν και η πιο εύκολη περίοδος για την ελληνική οικονομία.
Πρέπει να σας πω ότι το συγκεκριμένο έργο δεν έχει χαρακτηριστεί εθνικής σημασίας. Το γεγονός ότι υπήρχε στον προγραμματικό χώρο του ΥΠΕΧΩΔΕ, δεν σημαίνει ότι το 2011 ακολούθησε την ανακατανομή των αρμοδιοτήτων που έγινε με τον ΚΑΛΛΙΚΡΑΤΗ. Είναι ένα έργο το οποίο είναι έργο περιφερειακού επιπέδου, είναι ένα έργο το οποίο αφορά σε οδικό δίκτυο της Περιφέρειας. Δεν είναι έργο το οποίο την εκτέλεση έχει αναλάβει το Υπουργείο Υποδομών και Μεταφορών.
Σε κάθε περίπτωση, επειδή ο τρόπος με τον οποίο το σχολιάσατε και σχολιάσατε το ζήτημα της μελέτης δεν δείχνει ότι έχετε κατανοήσει ακριβώς το πόσο σημαντική είναι η μελέτη για το ίδιο το έργο, πρέπει να σας πω ότι όλα ξεκινούν από μία καλή μελέτη. Η χρηματοδότηση στην οποία αναφέρεστε δεν προηγείται της μελέτης. Το οποιοδήποτε χρηματοδοτικό εργαλείο, είτε αυτό αφορά εθνικούς πόρους, είτε αυτό αφορά ευρωπαϊκούς πόρους -τους οποίους η Περιφέρεια, εάν θέλει να τους διεκδικήσει, εμείς είμαστε στη διάθεσή της για να τους αποδώσουμε τη μελέτη για να μπορέσει να την αξιοποιήσει- απαιτεί τη μελέτη κόστους-οφέλους, η οποία πρέπει να συνοδεύει τις μελέτες αυτές, για να μπορέσει να διασφαλίσει τη χρηματοδότησή του. 
Αυτό, λοιπόν, είναι μία σειρά ενεργειών, η οποία δεν μπορεί να απουσιάσει και είναι η πιο σημαντική. Είναι -σας διαβεβαιώνω- πολύ πιο εύκολο να αντιμετωπίσεις τα θέματα του παιδιού, ειδικά όταν έχεις μια καλή μελέτη, μια ώριμη μελέτη και μια μελέτη η οποία ανταποκρίνεται στην πραγματικότητα -όπως πολύ πιθανόν να υπάρχει αυτή τη στιγμή- από τα όσα προβλήματα θα αντιμετωπίσεις στη φάση της κατασκευής. 
Σας ξαναλέω ότι εφόσον η Περιφέρεια έχει σκοπό να εντάξει το συγκεκριμένο έργο στο ΠΕΠ και να προχωρήσει στην εκτέλεσή του -γιατί αποτελεί έργο ειδικής αρμοδιότητας- το Υπουργείο είναι στη διάθεσή της, για να της αποδώσει τη μελέτη για να μπορέσει να προχωρήσει σε αυτή της τη βούληση.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κύριο Υπουργό.
 Η συνάδελφος η κ. Πούλου έχει τον λόγο για τη δευτερολογία της.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε. 
Κύριε Υπουργέ, καταλαβαίνω πολύ καλά τι σημαίνει μελέτη. Αρχιτέκτονας πολεοδόμος είμαι. Κατά συνέπεια, μιλάμε κοινή γλώσσα.
Άρα, πράγματι, μια μελέτη που ξεκινάει το 2009 και ολοκληρώνεται το 2023 έχει πολλά θέματα. Βεβαίως, εμείς αντιλαμβανόμαστε ότι είναι Δελφικό τοπίο, είναι ιδιαίτερες ΚΑΣ περιβαλλοντικά και πολλά άλλα και πιθανόν δεν ήταν μόνο αυτό, ήταν ότι συνέπεσε και η οικονομική κρίση, με αποτέλεσμα να καθυστερήσει για όλους αυτούς τους λόγους η μελέτη.
Όμως, το 2023 έχετε και τεύχη δημοπράτησης, εσείς τα έχετε πληρώσει. Τεύχη δημοπράτησης, που σημαίνει ότι πλέον έχουμε κάνει κουμάντο για το από πού και πώς θα χρηματοδοτηθεί το έργο. Αλλιώς τι; Χρηματοδοτούμε μελέτες τριών εκατομμυρίων, πληρώνουν οι Έλληνες φορολογούμενοι και κάθονται στα συρτάρια; Διότι μετά από λίγα χρόνια, ξέρετε και εσείς και εγώ, ότι δεν θα είναι χρήσιμη αυτή η μελέτη, γιατί θα θέλει ξανά επικαιροποίηση. Πιθανόν, να χρειαστούν και νέες συμπληρωματικές μελέτες. 
Άρα, λοιπόν, αφήστε το ποιος καταλαβαίνει ή δεν καταλαβαίνει τι σημαίνει σχεδιασμός, μελέτη, υλοποίηση του έργου. Άλλωστε, ως πρώην Δήμαρχος, έχω κατασκευάσει πολλά έργα και μέσα από το ΕΣΠΑ και μέσα από άλλα χρηματοδοτικά προγράμματα. 
Τώρα δεν σας άκουσα  να πείτε κάτι, ρίξατε τον μπαλάκι στην Περιφέρεια. Είπατε ότι εσείς ναι, εάν η Περιφέρεια θα βρει. Εγώ ρωτάω -έχω μιλήσει με τον Δήμαρχο, έχει λάβει διαβεβαιώσεις από το Υπουργείο Οικονομικών πριν από το Υπουργείο Ανάπτυξης, ότι υπάρχει αυτή η χρηματοδότηση ακόμα και μέσα από το Πρόγραμμα Δημοσίων Επενδύσεων- εσείς που πληρώσατε αυτά τα λεφτά, τρία χρόνια -για τις μελέτες εννοώ- δεν μπορείτε να βρείτε χρηματοδοτικό εργαλείο; Και όσον αφορά το εάν το έργο έχει κάποια σημασία -γιατί πρέπει να πω και δυο λόγια- ξέρετε, ότι είναι ένας εθνικός δρόμος που διέρχεται μέσα από οικισμό, δεν έχει την καταλληλότητα, οι κάτοικοι επιζητούν αυτό το έργο. 
Έχετε βρεθεί κύριε Ταχιάο εκεί; Ακόμα και καθημερινές, όχι μέρες γιορτών. Υπάρχει τεράστιο πρόβλημα. Υπάρχει θέμα πολιτικής προστασίας. Έχει κάνει ο Δήμαρχος μια απόπειρα σχεδιασμού μιας άσκησης εκκένωσης. Δεν μπορεί να φύγει κανείς, θα καούν οι άνθρωποι σαν τα ποντίκια. Έχω εγκλωβιστεί προσωπικά πολλές φορές στον κεντρικό δρόμο ως Βιωτή. Μιάμιση ώρα καθυστέρηση στον κεντρικό δρόμο μπρος-πίσω. Τα ξέρετε όλα αυτά. Και είναι ο δρόμος που πηγαίνει στο χιονοδρομικό, που πηγαίνει προς τους Δελφούς, προς την Ιτέα και καταλαβαίνετε ότι όλοι οι κάτοικοι της περιοχής, Σύλλογοι, Επιμελητήρια, φορείς Δημοτικά Συμβούλια επιζητούν αυτό το έργο. 
Σήμερα το πρωί, μάλιστα, ενόψει και της ερώτησης έλαβα και από τον Σύλλογο Επαγγελματιών Αράχωβας ακόμα ένα αίτημα, το οποίο θα καταθέσω στα Πρακτικά. 
(Στο σημείο αυτό η Βουλευτής κ. Παναγιού (Γιώτα) Πούλου  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Το 2025 -μιλάω για την ασφάλεια των κατοίκων-  μια ανάπηρη γυναίκα μετά από τραυματισμό, διότι τα διερχόμενα μεγάλα οχήματα μέσα όταν διασταυρώνονται, πατούν -καβαλάνε, λέμε, συγγνώμη για την έκφραση- και τα πεζοδρόμια και εκεί πια κινδυνεύουν οι διερχόμενοι πεζοί. 
Για όλους αυτούς τους λόγους, λοιπόν, κύριε Υπουργέ, μπορείτε να διαβεβαιώσετε τους Βοιωτούς και τους Αραχωβίτες που σας ακούν και μας ακούν αυτή τη στιγμή, τον Δήμαρχο και τους ανθρώπους που παρακολουθούν, επίσης και έχουν θεσμικό ρόλο, εάν ως Υπουργείο έχετε στο μυαλό σας, στον προγραμματισμό σας να ψάξετε, να χρηματοδοτήσετε, να βρείτε τρόπο να ολοκληρωθεί αυτό το έργο, για να μην πάνε χαμένα τα 3 εκατομμύρια του Έλληνα φορολογούμενου που έχει πληρώσει για τις μελέτες. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Πούλου. 
Ο κύριος Υπουργός έχει τον λόγο για τη δευτερολογία του. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Καταρχάς, επιτρέψτε μου να σας πω και να ξεκαθαρίσω ότι εάν παρεξηγήθηκα στις αναφορές μου για τις μελέτες, δεν είχα πρόθεση να πω ότι δεν κατανοείτε από μελέτες, είχα πρόθεση να πω, όμως, ότι η χρηματοδότηση ξεκινάει όταν υπάρχει μελέτη. 




Η κουβέντα για χρηματοδότηση ενός έργου μπορεί να ξεκινήσει μόνο όταν υπάρχει μελέτη. Το γεγονός ότι το 2009 αναλήφθηκε μια υποχρέωση εκπόνησης μελέτης δεν σημαίνει ότι ξεκίνησε και η χρηματοδότηση του έργου. Αποτελεί προϋπόθεση. Τα εργαλεία είναι πολύ συγκεκριμένα και είναι είτε το Πρόγραμμα Δημόσιων Επενδύσεων είτε το ΕΣΠΑ. 
Σε ό,τι αφορά τις περιφερειακές οδούς, αρμόδιος για τις συγκεκριμένες χρηματοδοτήσεις είναι ο φορέας, είναι το σχήμα των περιφερειών, είτε μιλάμε για την περιφερειακή ενότητα, είτε μιλάμε για την ίδια την Περιφέρεια, είτε μέσα από το δικό της ΠΔΕ είτε μέσα από το ΠΕΠ. 
Για να μπορέσουμε να συζητήσουμε ένα τέτοιο έργο πρέπει να ακολουθήσουμε την ιεραρχία που υπάρχει στο Δημόσιο. Η συζήτηση η σχετική πρέπει να γίνει με την Περιφέρεια. 
Κατανοώ πάρα πολύ καλά αυτά που λέτε. Η Αράχωβα δεν είναι ένα μέρος το οποίο δεν έχω επισκεφθεί ή δεν είναι ένα μέρος στο οποίο δεν έχω δει ότι υπάρχει πρόβλημα στη διέλευση από τον κεντρικό δρόμο και συστήματα αποκλεισμού, αλλά πρέπει να κατανοείτε ότι τον όποιο προγραμματισμό πρέπει να τον συζητάμε με τους αρμόδιους φορείς και εν προκειμένω, αυτός ο οποίος μεσολαβεί στη σχέση με την τοπική κοινωνία του Υπουργείου Υποδομών και Μεταφορών είναι η Περιφέρεια. 
Εδώ, λοιπόν, είμαστε να το συζητήσουμε αυτό με την Περιφέρεια, εφόσον θέλει να το θέσει ως θέμα η ίδια η Περιφέρεια και εφόσον μιλάμε για το Πρόγραμμα Δημοσίων Επενδύσεων του Υπουργείου Υποδομών και Μεταφορών, όπου είναι ένα ζήτημα το οποίο μπορούμε να το δούμε. 
Όμως, δεν είναι δυνατόν η πολιτική ηγεσία του Υπουργείου Υποδομών και Μεταφορών να έρχεται και να δεσμεύεται στη Βουλή για ένα έργο όταν δεν έχει προηγηθεί αυτή η διαβούλευση. Όπως σας περιέγραψα προηγουμένως, η διαβούλευση γίνεται στο πλαίσιο της ιεράρχησης του Ελληνικού Δημοσίου. Δεν λειτουργεί με τη λογική ότι ο εκάστοτε Δήμαρχος πηγαίνει στον έναν Υπουργό ή στον άλλον Υπουργό και ζητάει. Πρέπει να γίνει συντεταγμένα. Πρέπει να γίνει με τον τρόπο με τον οποίον σας είπα. Είναι ένα έργο το οποίο είναι στα ραντάρ, αλλά αυτή τη στιγμή δεν μπορώ να δεσμευτώ εδώ για τη χρηματοδότησή του. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ. 
Δεν θα συζητηθεί λόγω αναρμοδιότητας η δεύτερη με αριθμό 176/27-10-2026 επίκαιρη ερώτηση πρώτου κύκλου του Βουλευτή Δωδεκανήσου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Γεωργίου Νικητιάδη προς τον Υπουργό Κλιματικής Κρίσης και Πολιτικής Προστασίας με θέμα: «Ανεπαρκής θωράκιση της Ρόδου έναντι διαδοχικών φυσικών καταστροφών».
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. 
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 10.38΄ λύεται η συνεδρίαση για τη Δευτέρα 9 Νοεμβρίου 2026 και ώρα 14.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων. 
Καλό Σαββατοκύριακο πάντα με υγεία!

    	Ο ΠΡΟΕΔΡΟΣ                                                       ΟΙ ΓΡΑΜΜΑΤΕΙΣ
